title: Tanssi jos osaat

text: Tanssi jos osaat () on yhdysvaltalainen tositelevisiosarja, jossa etsitään amerikkalaisten suosikkitanssijaa 20 valitun, television tuloslähetykseen päässeen tanssijan joukosta. Yhdysvalloissa sarjaa esittää FOX. "Tanssi jos osaat" -sarjan ovat luoneet Nigel Lythgoe ja Simon Fuller.


title: Tanssi jos osaat

text: Tuomareina toimivat jatkuvasti Nigel Lythgoe ja Mary Murphy. Vierailevina tuomareina sekä vakituisina koreografeina toimivat Napoleon ja Tabitha, Mandy Moore, Tony Meredith, Shane Sparks, Lil'C, Dan Karaty, Brian Friedman, Jean-Marc Generaux, Tyce Diorio, Toni Redpath, Alex Da Silva, Dave Scott, Hunter Johnson, Doriana Sanchez, Ron Montez, Olisa Thompson ja Cicely Bradley, Mark Weiss, Tovaris Wilson, Todd Sams, Heather Smith, Nick Williams ja Kirsten Sorci, Glenn Weiss, Marty Kudelka, Alex Magno, Travis Payne, Keith Young, Michael Mead, sekä Travis Wallille ja Heidi Groskreutzille tekemästään nykytanssikoreografiastaan Emmy-ehdokkuuden saanut Mia Michaels ja toisen tuotantokauden 20:lle parhaalle tekemästään koreografiasta Emmy-palkinnon voittanut Wade Robson.


title: Tanssi jos osaat

text: Formaatin suomalaisversio on Dance, jota esittää Nelonen.


title: Tanssi jos osaat

text: Sarjan 1. tuotantokausi alkoi Yhdysvalloissa 20.7.2005. Kilpailun voitti Nick Lazzarini, joka voitti 100 000 dollaria sekä asunnon New Yorkista vuodeksi. Juontajana toimi Lauren Sanchéz.


title: Tanssi jos osaat

text: Top 16:n putoamisjärjestys


title: Tanssi jos osaat

text:
2. tuotantokausi esitettiin Yhdysvalloissa 25.5-16.8.2006, ja Suomessa tammikuusta toukokuun alkuun 2008.
Kilpailun voitti Benji Schwimmer, ja palkinnoksi hän sai 100 000 dollaria, hybridiauton ja sopimuksen vuodeksi Celine
Dionin Las Vegas-show’hun. Juontajana ensimmäistä kertaa oli Cat Deeley.
Top 20:n putoamisjärjestys


title: Tanssi jos osaat

text: Top 4


title: Tanssi jos osaat

text: Benji Schwimmer, oikealta nimeltään Benjiman Daniel Schwimmer (s. 18.1.1984), on yhdysvaltalainen ammattilais-swingtanssija. Hänet muistetaan parhaiten Tanssi jos osaat (So you think you can dance) -ohjelman 2. tuotantokauden voittajana. Hän vietti lapsuusvuotensa Newport Beachilla, Kaliforniassa. Hänen perheeseensä kuuluvat isä "Swingin kuningas" Buddy Schwimmer, äiti Laurie Kauffman sekä sisko Lacey Schwimmer, joka sijoittui 4:n parhaan joukkoon Tanssi jos osaat-ohjelman 3. tuotantokaudella. 2. tuotantokaudella myös top 4:n sijoittunut Heidi Groskreutz on Benjin serkku, ja he ovat myös sukua Frendit-sarjan tähdelle, David Schwimmerille.


title: Tanssi jos osaat

text:
Travis Wall, koko nimeltään Travis Michael Wall (s. 16.9.1987), on yhdysvaltalainen tanssija ja tanssinopettaja, jonka erikoisalaa on nykytanssi. Hänet tunnetaan parhaiten Tanssi jos osaat-sarjan toiselta tuotantokaudelta kilpailijana, sekä 4. tuotantokauden koreografina. Wall eli lapsuutensa Virginia Beachissä, ja aloitti tanssimisen 3-vuotiaana äitinsä Denise Wallin tanssistudiolla. Hänen perheeseensä kuuluvat äidin lisäksi veljet Tyler, Scott ja Shannon, sekä adoptioveli Danny Tidwell, joka sijoittui Tanssi jos osaat-kilpailun 3. tuotantokaudella veljensä tapaan toiseksi.
Wallin ura alkoi 9-vuotiaana Dr Pepperin mainoksella, ja 13-vuotiaana hän aloitti 2 vuoden työt Broadwayn musikaalissa The Music Man.


title: Tanssi jos osaat

text:
Donyelle Jones synt. 3.7.1979 Los Angelesissa, on jazz- ja hip hop-tanssija sekä opettaja, joka tällä hetkellä opettaa Studio Cityssä, Kaliforniassa. Jones on esiintynyt Missy Elliottin ja Black Eyed Peasin musiikkivideoilla, sekä esiintynyt tanssijana elokuvassa Be Cool ja ollut mukana Snoop Doggin ja The Gamen kiertueilla.
Hän oli jo lopettanut tanssimisen kuudeksi kuukaudeksi, koska ei jaksanut enää kuulla kritiikkiä painostaan.


title: Tanssi jos osaat

text: Heidi Groskreutz synt. 3.9.1981 tulee Cliff Parkista, New Jerseystä, mutta kasvatettiin Newportissa Kaliforniassa. Hän on Benji ja Lacey Schwimmerin serkku, ja sijoittui Tanssi jos osaat-ohjelmassa 2. tuotantokaudella neljänneksi, sekä oli avustamassa Dmitry Chaplinia ja Benji Schwimmeriä 3. tuotantokaudella.


title: Fineus (Agenorin poika)

text: Fineus () oli kreikkalaisessa mytologiassa Traakian kuningas, Agenorin poika. Apollon oli antanut Fineukselle selvinnäkemisen lahjan, mutta paljastettuaan ihmisille jumalten aikeita, hänelle oli annettu valinta joko sokeuden ja normaalin mittaisen elämän tai näkökyvyn ja lyhyen eliniän väliltä. Fineus oli valinnut sokeuden. Tämä puolestaan oli raivostuttanut auringonjumala Helioksen, koska Fineus oli mieluummin valinnut elon pimeydessä kuin hänen tuottamassaan valossa. Niin hän lähetti harpyijat - olennot, joilla oli linnun ruumis mutta naisen pää - estämään Fineusta syömästä yhtään enempää kuin hän tarvitsi elämiseen.


title: Fineus (Agenorin poika)

text: Tämä jatkui aina siihen saakka, kunnes kultaista taljaa etsimässä olleet Iason ja argonautit saapuivat kaupunkiin ja heidän tuli kuningasta sääli. Iason järjesti aterian ja tappoi harpyijat näiden palatessa. Kiitollisuuden osoituksenaan Fineus paljasti Iasonille Kolkhiksen sijainnin ja neuvoi, kuinka he pääsisivät Symplegadien, liikkuvien kallioiden, ohitse. Tämän jälkeen he erosivat.


title: Mikel

text: Mikel, oikealta nimeltään Michael Hennet Sotomayor (joskus myös Miguel) (s. 20. tammikuuta 1983, Puerto de la Cruz, Teneriffa, Espanja) on espanjalainen laulaja, joka on yksi poikabändi D'NASH:n nykyisin kolmesta jäsenestä.


title: Mikel

text: Ennen D'NASH-uraansa Mikel on esiintynyt muun muassa Tommy Hilfigerin mainoskampanjassa ja 12 musikaalissa.


title: Ҍ

text: Ҍ (iso kirjain: Ҍ, pieni kirjain: ҍ) on kyrillinen kirjain, jota käytetään kiltinänsaamessa. Se vastaa pehmeää merkkiä.


title: Mammuttihirsi

text: Mammuttihirsi on suomalainen hirsirakenteisia valmistaloja valmistava ja myyvä yritys. Tuotemerkki on Pohjois-Suomen Hirsitalokeskus Oy:n aputoiminimi. Yritys valmistaa ja toimittaa vuosittain 150 omakotitaloa, ja se kilpailee Suomen hirsirakenteisten omakotitalojen markkinajohtajan paikasta Kontiotuotteen kanssa. Yrityksellä oli vuonna 2006 noin 80 työntekijää. Vuoden 2005 liikevaihto oli runsaat 16 miljoonaa euroa.Vuonna 2015 yhtiöllä on noin 40 työntekijää. Liikevaihto on noin 12 miljoonaa euroa. .


title: Mammuttihirsi

text: Yrityksen talotehdas ja pääkonttori sijaitsevat Rekikylässä Vesalan kaupunginosassa Oulussa (ent. Ylikiiminki), noin 25 kilometrin päässä Oulusta seututien 833 varrella. Yrityksen uusi pääkonttori valmistui vuonna 2006, ja se on Suomen suurin hirsirakenteinen rakennus. Pääkonttori rakennettiin yhdessä tuotantokapasiteetin kasvattamiseen tähtäävien rakennusinvestointien yhteydessä. Investointien kustannukset olivat noin 4,5 miljoonaa euroa ja niiden myötä tehtaan tuotantomäärä nelinkertaistui. Talotehdas toimii toimintansa lopettaneen sahalaitoksen, Veljespuu Oy:n, saha-alueella.


title: Mammuttihirsi

text: Vuoden 2014 Mammuttihirsi lanseerattiin uudella nimellä: Mammuttikoti.


title: Mammuttihirsi

text: Markkinoinnissaan yhtiö käyttää nimimuotoa "MammuttiKoti". Omakotitalotuotteita markkinoidaan nimellä "MammuttiTalo".


title: Äijät

text: Äijät oli Subilla toukokuussa 2007 alkanut, perjantaisin klo 21.30 esitetty ohjelma, jossa Jone Nikula ja Kotiteollisuus-yhtyeen keulahahmo Jouni Hynynen kävivät läpi erilaisia perinteisesti miehisinä pidettyjä "äijäammatteja" kaikkiaan 24 eri jaksossa. Ohjelmassa on runsaasti alatyylistä kielenkäyttöä, kirosanoja ja niin sanottua "äijämeiningiksi" luonnehdittua toimintaa.


Äijät


title: Äijät

text: Äijät-ohjelmassa kuultua musiikkia julkaistiin 30. toukokuuta 2007 Spinefarmin kautta. Soundtrack on nimeltään "Äijät".


title: Vietnamin vaakuna

text: Vietnamin vaakuna koostuu Vietnamin kommunistisen puolueen symboleista, keltaisesta tähdestä ja punaisesta taustasta. Värien perusteella Vietnamin vaakuna muistuttaa paljon Kiinan vaakunaa.


title: Vietnamin vaakuna

text: Vietnamin vaakuna nykyisessä muodossaan on otettu käyttöön 2. heinäkuuta 1976.


title: Tiramisu

text: Tiramisu () on pehmeä italialainen jälkiruoka, johon käytetään muun muassa espressokahvia, sokeria, savoiardi-keksejä, kananmunia ja mascarpone-juustoa. Jälkiruoan pinnalle sihdataan kaakaojauhetta.


title: Tiramisu

text: Tiramisusta on tullut suosittu jälkiruoka muissakin kuin italialaisruokaa tarjoavissa ravintoloissa.


title: Tiramisu

text: Tiramisun alkuperästä ei ole yksimielisyyttä, sillä siitä ei ole kirjallisia mainintoja ennen vuotta 1983. Vuonna 1998 Fernando ja Tina Raris väittivät, että jälkiruoka on tuore keksintö. He korostavat, että vaikka muiden kerrosjälkiruokien reseptit ja historiat ovat samantapaisia, tiramisu mainitaan ensimmäisen kerran julkisuudessa kreikkalaisessa keittokirjassa. Eräässä artikkelissa olisi mainittu, että tiramisu kehitettiin vuonna 1971 Trevisossa.


title: Tiramisu

text: On väitetty myös, että se olisi kehitetty Pohjois-Italiassa ensimmäisen maailmansodan aikana. Naiset tekivät sitä miehille mukaan, kun nämä lähtivät sotaan. He saattoivat ajatella, että sen kofeiini- ja energiapitoisuus antaisi miehille energiaa taisteluun ja että miehet palaisivat sen ansiosta terveinä kotiin.


title: Tiramisu

text: Vähemmän hienon teorian mukaan jälkiruoka oli keino käyttää hyödyksi vanhat kakut ja tähteeksi jäänyt kahvi, jolla kuiva kakku kostutettiin, ja ehkä lorautettiin vielä vähän likööriä. Herkullisuutta lisäsi vielä, kun siihen laitettiin kerroksittain mascarponea.


title: Hoo-Jii-Koo

text: Hoo-Jii-Koo on vuonna 1973 julkaistu Helsingin Jalkapalloklubin kannatuslaulu. Vexi Salmen sanoittama kappale tunnetaan nykyään paremmin avaussanojensa mukaan nimellä "Taas kansa täyttää...", jota esimerkiksi seuran kannatusryhmä Forza HJK laulaa otteluissa. Se perustuu Daniel Boonen ja Rod McQueenin säveltämään kappaleeseen "Blue is the Colour", joka on englantilaisen Chelsean kannatuslaulu. Singlen B-puolella on Jukka Virtasen sanoittama "Pitkä potku - kaikki perään".


title: Hoo-Jii-Koo

text: "Hoo-Jii-Koon" esittäjänä on seuran vuoden 1973 edustusjoukkue, orkesteria levyllä johtaa Eino Virtanen. B-puolen kappaleen esittää Kai Pahlmanin johtama HJK:n futiskvartetti. Molemmat laulut ovat mukana myös vuonna 1986 julkaistulla albumilla "Musiikkiklubi".


title: Viittausindeksi

text:
Viittausindeksi () on virallinen tilasto joka selvittää, kuinka paljon tiedeartikkeleihin viitataan toisista tiedeartikkeleista. Indeksi mittaa vain vertaisarvioitujen tiedejulkaisujen viittauksia.
Ensimmäisiä tilastoja tehtiin 1800-luvun lopulla. Vuonna 1960 Eugene Garfieldin Institute for Scientific Information (ISI) loi ensimmäiset tieteellisten lehtien viittaustietokannat, joista ensimmäinen oli Science Citation Index. ISI kaupallistettiin Thomson Scientific & Healthcare -tuotteeksi. Elsevier-kustantaja julkaisee vastaavaa Scopus-internet-tietokantaa.


title: Minuuttinovelli

text: Minuuttinovelli on proosamuotoinen lyhyt teksti, jonka voi lukea alusta loppuun yhdessä minuutissa. Minuuttinovellin kehitti unkarilainen István Örkény, jonka mukaan novellin voisi lukea sillä aikaa kun keittää löysiä kananmunia tai odottaa varatun puhelinnumeron vastaavan.


title: Pariksen tuomio

text: Pariksen tuomio viittaa kreikkalaisessa mytologiassa tarinaan, joka kertoo Troijan sotaan johtaneista tapahtumista.


title: Pariksen tuomio

text: Tapahtumat saivat alkunsa Peleuksen ja Thetiin häistä, joissa Zeus järjesti juhla-aterian kutsuen lähes kaikki jumalat osallistumaan. Eris, epäsovun jumala, oli kuitenkin jätetty kutsumatta, koska hänen tiedettiin aiheuttavan eripuraa. Tästä raivostuneena Eris saapui kuitenkin paikalle ja heitti osallistujen keskelle kultaisen omenan, johon oli kaiverrettu sana "Kauneimmalle".


title: Pariksen tuomio

text: Kolme jumalatarta ilmoitti vaativansa omenaa: Hera, Pallas Athene ja Afrodite. He pyysivät Zeusta ratkaisemaan, kenelle omena kuuluisi, mutta koska hän ei halunnut suosia ketään ehdokkaista, hän määräsi, että Paris, kuolevainen Fryygiasta, saisi ratkaista asian, koska Troijan prinssi oli osoittanut hiljattain esimerkillistä arvostelukykyä ja tasapuolisuutta asettamalla epäröimättä härän muotoon muuttuneen Areen oman palkintohärkänsä edelle kilpailussa.


title: Pariksen tuomio

text: Niin sitten tapahtui, että Hermes heidän oppaanaan kaikki kolme ehdokasta ilmestyivät Parikselle vuorella. Kylvettyään vuoristolähteessä kaikki kolme kokeilivat voimiaan lahjoakseen Pariksen: Hera ehdotti tekevänsä tästä Euroopan ja Aasian hallitsijan, Pallas Athene antaisi viisautta ja taitoa sodankäyntiä varten, kun taas Afrodite, jolla oli khariittinsa mukanaan, tarjosi tälle maailman kauneimman naisen rakkautta. Tämä nainen ei ollut kukaan muu kuin Spartan Helena, kuningas Menelaoksen puoliso. Paris hyväksyi Afroditen tarjouksen ja ojensi omenan tälle ja sai niin paitsi Helenan rakkauden myös kreikkalaisten ja ennen kaikkea Pallas Athenen ja Heran vihat niskoilleen.


title: Pariksen tuomio

text: Tarun mukaan Troijan sota syttyi siitä, kun kreikkalaiset lähtivät hakemaan Helenaa takaisin Troijasta.


title: Science Citation Index

text:
Science Citation Index (Luonnontieteiden viittausindeksi) eli SCI on alun perin Institute for Scientific Informationin vuonna 1960 kehittämä tietokanta, joka on sittemmin yksityistetty Thomson Scientific -yhtiön liiketoiminnaksi.
Internetissä toimiva versio "Science Citation Index Expanded" kattaa 6400 lehteä, joita pidetään johtavina tiedelehtinä luonnontieteiden ja tekniikan alalla. Pääosa indeksin lehdistä on englanninkielisiä.


title: Gwen Torrence

text: Gwen Torrence (s. 12. kesäkuuta 1965 Decatur, Georgian osavaltio), on yhdysvaltalainen entinen pikajuoksija, olympiavoittaja ja moninkertainen arvokisamitalisti.


title: Gwen Torrence

text: Torrence voitti Barcelonan olympiakisoista 1992 kultaa 200 metrillä ja 4 × 100 metrin viestistä. Hän oli mukana hopeaa voittaneessa Yhdysvaltain 4 × 400 metrin joukkueessa. Neljä vuotta myöhemmin Atlantan olympiakisoissa hän voitti kultaa pikaviestistä ja pronssia 100 metriltä.


title: Gwen Torrence

text: Maailmanmestaruuskilpailuista hän voitti Tokion MM-kisoista 1991 hopeaa 100 ja 200 metrillä ja kaksi vuotta myöhemmin hän saavutti pitkästä viestistä kultaa ja pikaviestissä hopeaa. Hän voitti samoissa kisoissa hopeaa 200 metrillä ja pronssia 100 metrillä. Kaksi vuotta myöhemmin Göteborgissä hän voitti kultaa pikaviestissä ja 100 metrillä.


title: Gwen Torrence

text: Pan-Amerikan kisoista hän voitti vuonna 1987 kultaa pikaviestistä ja 100 metriltä ja kaksi vuotta myöhemmin Budapestin sisäratojen MM-kilpailuissa hopeaa 60 metriltä.


title: Zak Tell

text: Zak Nikolas Tell (s. 16. marraskuuta 1970) on ruotsalainen muusikko, joka toimii rapcore-yhtye Clawfingerin laulajana.


title: Zak Tell

text: Zak Tell syntyi Tukholmassa. Hän muutti perheineen Bristoliin, Englantiin ollessaan vielä lapsi. Vuonna 1982 hän muutti takaisin Ruotsiin ja on siitä asti asunut siellä.


title: Zak Tell

text: Zak Tell vastustaa rasismia ja homofobiaa, ja tämä ilmenee hänen laulujensa sanoituksissa.


title: Mikko Oivanen

text: Mikko Tapio Oivanen (26. toukokuuta 1986) on suomalainen lentopalloilija. Hän on pelannut Suomen lisäksi ammattilaisena Turkissa, Puolassa, Ranskassa, Qatarissa, Kiinassa, Iranissa ja Kreikassa. Vuonna 2018 Oivanen voitti Kreikan lentopallomestaruuden Olympiakos Piraeuksessa.


title: Mikko Oivanen

text: Suomen A-maajoukkueessa Oivanen pelasi yhteensä 214 ottelua kausina 2005-2015.


title: Mikko Oivanen

text: Oivanen oli ensimmäinen suomalaispelaaja, joka esiintyi seurajoukkueiden MM-kisoissa, yhdessä veljensä Matin kanssa vuonna 2012. Lisäksi hän oli ensimmäinen suomalaispelaaja, joka pelasi Kiinan pääsarjassa.


title: Mikko Oivanen

text: Hakkurin paikkaa nykyään pelaava Oivanen aloitti lentopallouransa Lauttakylän Lujassa vuonna 1995 9-vuotiaana veljensä Matti Oivasen kanssa. Hän harrasti nuorena myös yleisurheilua veljensä kanssa. Lentopallo kuitenkin vei voiton lajivalinnassa, ja hän suuntasi Kuortaneen urheilulukioon opiskelemaan ja harjoittelemaan lentopallon valmennuskeskuksessa. Kuortaneen Urheiluopistolla Oivanen opiskeli ja harjoitteli kaksi kautta. Hän pelasi viimeisenä vuotenaan Kuortaneella myös muutaman SM-liigaottelun veljensä kanssa Vammalan Lentopallon riveissä.


title: Mikko Oivanen

text: Kuortaneen vuosien jälkeen Oivanen lähti SM-liigaan, Raision Loimuun pelaamaan. Ensimmäisellä kaudella hän oli Loimun argentiinalaisen tähtihakkurin Diego Boninin varjossa, mutta seuraavalla kaudella hän otti paikan kentällä. Toista kautta haittasi kuitenkin loukkaantumiset ja pelit jäivät vähemmälle. Loimussa palkintokaappiin tuli Suomen Cupin voitto kaudelta 2004 sekä hopea kaudelta 2005. Kahden vuoden Raisiossa olemisen jälkeen Oivanen lähti pohjoisen "uuteen" joukkueeseen, Rovaniemen Santasportiin. Rovaniemellä oli yhdistetty kaksi SM-liigassa edelliskaudella pelannutta seuraa samaan organisaatioon. Ensimmäinen kausi eri joukkueessa 15 minuuttia vanhemman veljen, Matin kanssa saattoi alkaa.


title: Mikko Oivanen

text: Santasportissa Oivanen taisteli peliajasta Ismo Moilasen kanssa. Oivanen kuitenkin vakiinnutti paikkansa kauden mittaan joukkueen avauskuusikossa ja oli play-offeissa Santasportin ykköshakkuri. Ensimmäisellä kaudellaan Santasportissa hän voitti heti Suomen mestaruuden veljensä Matin nenän edestä. Lisäksi hän esiintyi edukseen Euroopan Cupin otteluissa suurseuroja vastaan.


title: Mikko Oivanen

text: Kolmen SM-liigakauden jälkeen Oivanen siirtyi pelaamaan Turkin pääsarjaan, Kastamonu Bozkurt Belediyesiin. Oivasen tehtyä sopimuksen oli kulunut tasan kolmekymmentä vuotta hänen managerinsa Jouni Parkkalin sopimuksesta Istanbulin kanssa.


title: Mikko Oivanen

text: Lentopallon maailmanliigassa ja EM-kisoissa loistavasti esiintynyt Oivanen, sai kovia sopimustarjouksia Euroopasta liigan jälkeen. Oivanen ei kuitenkaan voinut tarttua tarjouksiin koska hänellä oli sopimus uuden seuransa Kastamonu Bozkurt Belediyesin kanssa, ja turkkilaisseura ei halunnut luopua kultakimpaleestaan loistavan maailmanliigakauden ja EM-kisojen jälkeen.


title: Mikko Oivanen

text: Oivasen markkina-arvo nousi koko ajan, ja lopulta se kohosi kattoon EM-kilpailujen jälkeen. Oivasen jo keväällä pestannut turkkilaisseura Kastamonu Bozkurt Belediyesi ilmoitti että suomalaisesta tulisi maksaa miljoona euroa, että sopimus saataisiin purettua. Tämä oli liian korkea purkusumma jopa varakkaimmille huippuseuroille. Päälle tulisi vielä suomalaisen palkka. Pelätty hakkuri ylittää miljoonan rajan ensimmäisenä suomalaisena lentopalloilijana kautta aikojen.


title: Mikko Oivanen

text: Oivanen pelasi Turkin liigassa lopulta onnistuneen kauden. Hän oli joukkueensa tärkein lenkki ottelusta toiseen, ja Kastamonu Bozkurt Belediyesi selvisi yllättäen pudotuspeleihin nousijajoukkueena. Sijoitus runkosarjassa oli viides sija ja näin joukkue kohtasi pudotuspeleissä runkosarjan kolmannen sijan vieneen Arkasin. Ottelusarja meni lopulta yllättävän helposti Arkasille voitoin 2-0.


title: Mikko Oivanen

text: Oivasen uusi seura löytyi Puolan liigasta, joka on yksi Euroopan kovimmista sarjoista tällä hetkellä. Resovia Rzeszow oli seuran nimi, jossa Oivanen nähtiin pelaavan kaudella 2008-2009. Allekirjoitettu sopimus oli 2+1-vuotinen. Oivanen nähtiin myös Puolan liigan tähdistöottelussa Muun Maailman joukkueen riveissä, jossa pelasi myös suomalaiset Olli Kunnari sekä Janne Heikkinen. Ennen tähdistöottelua järjestetyssä lyöntikilpailussa Oivanen oli kolmen parhaimman finalistin joukossa, josta parhaimmaksi lopulta tituuleerattiin puolalainen pelaaja. Oivanen johdatti Rzeszowin lopulta yllättäen Puolan liigan hopealle pelaten loistavan kauden.


title: Mikko Oivanen

text: Toista Oivasen kautta Puolassa haittasivat jatkuvat polvisäryt, mutta kuitenkin hän pystyi pelaamaan läpi kauden joukkueensa hakkurina. Lopulta Rzeszow sijoittui Puolan liigassa pronssille, joka oli hyvä jatko edelliskauden hopeamitaleille. Jo pian kauden jälkeen Oivanen kirjoitti sopimuksen turkkilaisen huippuseura Istanbul Büyüksehir Belediyen kanssa, jonka riveihin siirtyi myös suomalainen Olli Kunnari.


title: Mikko Oivanen

text: Kausi Turkissa alkoi Oivaselta ja hänen joukkueeltaan mainiosti. Alkukaudella Istanbulin joukkue oli lyömätön, mutta loppukaudesta joukkueen pelivire aleni pahasti. Seura lähti kauteen suurin toivein tavoitellen maan mestaruuta, cupmestaruutta sekä Challenge cupin voitto. Tuloksena oli pronssit ja kaksi puolivälieräpaikkaa.


title: Mikko Oivanen

text: Oivanen palasi Puolan lentopalloliigaan kaudeksi 2011-12, kun hän esiintyi Trefl Gdańskin riveissä. Oivanen ei löytänyt itselleen kesän 2012 aikana tarpeeksi hyvää sopimusta Euroopan kentiltä, joten hän jäi vapaaksi pelaajaksi. Hän siirtyi Mestaruusliigassa pelanneen Hurrikaani Loimaan riveihin harjoittelemaan ja teki sopimuksen, joka sisälsi ulkomaanpykälän seuran kanssa, kaudeksi 2012-13.


title: Mikko Oivanen

text: Oivanen esiintyy yhdessä veljensä kanssa historian ensimmäisinä suomalaispelaajina seurajoukkueiden MM-kisoissa Qatarissa 13.-19.10. Mikko pelaa qatarilaisessa Al-Rayan joukkueessa ja Matti Al-Arabin.


title: Mikko Oivanen

text: Oivanen siirtyi kymmenen pelatun ottelun jälkeen Hurrikaanista Paris Volleyn riveihin, Ranskan pääsarjaan, marraskuun alussa. Runkosarjassa Paris Volley sijoittui kuudenneksi, mutta hyvällä pelillä pudotuspeleissä se eteni aina finaaleihin asti. Oivanen oli joukkueensa kantavia voimia läpi kauden.


title: Mikko Oivanen

text: Kaudeksi 2013-14 Oivanen siirtyi Kiinan lentopalloliigaan. Koko Kiinan sarja oli hänelle ja hänen managerilleen Nisse Huttuselle pitkälti tuiki tuntematon ennen kautta. Kausi sujui Kiinassa heikosti, sillä ensiksi maajoukkuehakkurin pelirooliksi vaihtui yleispelaajan rooli joukkueessa johtuen siitä, että Fuijan oli hankkinut kaksi ulkolaisvahvistusta ja molemmat hakkuriksi. Maajoukkuehakkuri ei myöskään päässyt osallistumaan vuodenvaihteessa 2013-14 pelattuun Suomen MM-karsintaturnaukseen, missä Suomi selvitti tiensä Puolan MM-kisoihin vuodeksi 2014. Kaiken kaikkieen Oivasen kausi oli pettymys Kiinassa ja hakkuri kotiutui komennukseltaan jo ennen helmikuun loppua lyhyen sarjan loppumisen vuoksi. Myöhemmin Oivanen on todennut, että Kiinassa oli retuperällä melkein kaikki asumisesta, ruokailuista ja treenaamisesta lähtien.


title: Mikko Oivanen

text: Oivasen kausi ei kuitenkaan päättynyt Kiinan peleihin, vaan yllättäen hän sai tilaisuuden pelata kotimaan pääsarjassa VaLePan riveissä. Vammalalaisjoukkueen ulkomaalaishakkuri loukkaantui ja Valepa tarvitsi tilalle kovan hakkurin pitääkseen toiveet SM-kullasta yllä. Lentopalloliigan säännöt eivät kuitenkaan sallineet enää tammikuun jälkeen tehtäviä sopimuksia kotimaisten pelaajien kanssa, vaikka aloitusseitsikon pelaaja loukkaantuisi. Ulkomaalaispelaajan kanssa tehty sopimus sen sijaan olisi mahdollinen Mestaruusliigan herrasmiessopimuksen myötä. Liiga epäsi Oivasen pelioikeuden Valepassa, mutta maajoukkuehakkuri vei tapauksen urheilun oikeusturvalautakuntaan, joka hyväksyi Oivasen valituksen antaen hänelle peliluvan Valepassa.


title: Mikko Oivanen

text: Muut liigaseurat protestoivat voimakkaasti Oivasen tapausta ja sanoivat, että sekä Oivanen että Valepa rikkoivat härskisti liigan sarjamääräyksiä, jotka on laadittu seurojen kesken eivätkä kaikilta puolin täytä Suomen laissa olevia ehtoja työsopimuksista. Muun muassa Perungan Poikien puheenjohtaja Oiva Tapio totesi, että Oivanen teki tietoisen päätöksen lähtiessään Kiinaan huonoon sarjaan pelkän rahan perässä ja nyt hakkuri rahastaa uudestaan saman kauden aikana toista seuraa. Tapio totesi, että Mestaruusliiga on mahdollista hajotakin tapauksen vuoksi, sillä herrasmiessopimuksien rikkominen ei ole sallittavaa. VaLePa voitti kauden päätteeksi Suomen mestaruuden Oivanen riveissään.


title: Mikko Oivanen

text: Pikavisiitin Suomen pääsarjaan tehnyt Oivanen siirtyi takaisin kansainvälisille kentille kaudeksi 2014-15, kun hän pelasi Puolan lentopalloliigassa Czarni Radom -joukkueessa. Oivasen kausi meni pipariksi vuodenvaihteen tienoilla ilmestyneen välilevynpullistuman takia. Niinpä hän oli keväällä kaukana parhaasta vireestään. Kesällä 2015 hän jättikin maajoukkuepelit välistä. Oivanen jatkaa mittavaa peliuraansa kaudella 2015-16 Iranissa. Hän teki aluksi sopimuksen Iranin mestarin, Paykan Teheranin kanssa. Paykanin hankittua riveihinsä myöhemmin kesällä Iranin maajoukkuehakkuri Amir Ghafourin Oivanen siirtyi uuteen seuraan, Samen al-Hojajiin Iranin liigassa. Oivasesta tuli Iranin liigassa kautta aikain toinen lentopalloilija. Häntä ennen Iranissa oli pelannut kauden verran, vuotta aiemmin Kasper Vuorinen.


title: Mikko Oivanen

text: Oivasen peliaika iranilaisjoukkueessa jäi kahden ulkomaalaispelaajan kiintiön vuoksi kauden aikana rajalliseksi. Seuran tavanomaista heikommista iranilaisista keskitorjujista toisen tilalla joutui pelaamaan jatkuvasti yksi ulkomaalaispelaaja. Kun ennen kauden alkua iranilaisen yleispelaajan sopimus kariutui, al-Hojajiin hankittiin tilalle ulkomaalainen yleispelaaja. Ulkomaalaiskiintiö oli näin täynnä, eikä Oivasella tarjoutunut peliaikaa. "Olin penkillä ainoastaan ulkomaalaiskiintiön takia, en peliesitysteni vuoksi", Oivanen sanoi "Lentopalloliiton tiedotteessa" kauden päätteeksi. Iranin liigassa al-Hojaji oli runkosarjan neljäs. Seuran hävittyä välierät, sen piti pelata pronsseista, mutta pronssiotteluita ei pelattu erinäisten syiden seurauksena laisinkaan. Oivasen seura jakoi tällöin Iranin liigan pronssimitalit. Vähälle peliajalle Iranissa jäänyt suomalaishakkuri solmi loppukevään 2016 kattavan sopimuksen puolalaisen Indykpol AZS Olsztynin kanssa. Oivasen kausi päättyi Puolan PlusLigan kymmenenteen sijaan.


title: Mikko Oivanen

text: Oivanen teki paluun Suomen kentille kaudeksi 2016-2017 ja voitti Hurrikaanissa SM-hopeaa. Hurrikaanissa pelasi myös Mikon veli Matti.


title: Mikko Oivanen

text: Heinäkuussa 2017 Oivanen siirtyi vuoden mittaisella sopimuksella Kreikan liigaan ja Olympiakosin riveihin.


title: Mikko Oivanen

text: Ensimmäisen maaottelunsa Oivanen pelasi 3. kesäkuuta 2005 Saksaa vastaan. Moskovassa pelatussa Euroopan liigan lopputurnauksessa 2005 hänet valittiin parhaimmaksi hyökkääjäksi ja Suomi voitti turnauksessa hopeaa.


title: Mikko Oivanen

text: Mikko Oivanen pelasi loistavan Maailmanliiga-kauden kesällä 2007. Matti Hietasen loukkaannuttua Oivanen sai vakituisen ykköshakkurin paikan ja jälki oli tuhoisaa. Hän oli ottelusta toiseen Suomen parhaimpia hyökkääjiä. Brasiliankaan supertähdet eivät pystyneet pysäyttämään Oivasta kuin muutaman kerran. Pistepörssissä hän sijoittui lopulta 9. sijalle. Oivanen teki todellisen läpimurtonsa maajoukkueessa viimeistään tällöin.


title: Mikko Oivanen

text: Raskaan Maailmanliiga-kauden jälkeen Oivanen ja muut maajoukkueen pelaajat vetivät henkeä muutaman viikon ennen seuraavaa maajoukkueleiriä, jonka päätavoite oli Venäjällä pelatut Euroopan mestaruuskilpailut. Oivanen ja maajoukkue leireilivät huippuolosuhteissa Kuortaneella peräti viisi viikkoa, kunnes leiri päättyi harjoitusotteluun Espanjan maajoukkuetta vastaan Laihialla. Harjoitusmaaottelussa Matti Hietanen aloitti ykköshakkurina Mikko Oivasen istuessa penkillä. Pelin kuluessa kuitenkin Oivanen otti paikkansa kentällä ja näytti että maajoukkueen ykköshakkurin paikka on hänen sillä hetkellä.


title: Mikko Oivanen

text: EM-kilpailujen ensimmäisessä ottelussa Oivanen pelasi loistopelin lentopallon mahtimaata Italiaa vastaan. Hän takoi peräti 31 pistettä ja jätti kentällä varjoonsa muun muassa Italian tähtihakkuri Alessandro Fein. Alkusarjan otteluissa Oivanen jatkoi hyviä otteitaan myös otteluissa Kroatiaa ja Bulgariaa vastaan. Suomi otti Oivasen johdolla MM-pronssimitalisti Bulgariasta sensaatiomaisen voiton. Oivasen ja koko maajoukkueen hyvät otteet saivat jatkoa kun se kukisti jälleen kerran sensaatiomaisesti MM-hopeamitalistin Puolan suoraan kolmessa erässä murskalukemin. Oivanen oli molemmissa Suomen huippuotteluissa joukkueensa parhaimpia pistemiehiä. Suomi kaatoi jatkolohkossaan vielä Belgian ja varmisti historiansa ja Suomen palloilulajien kaikkien aikojen kovimman saavutuksen, EM-kisojen välieräpaikan. Välierissä Suomi kohtasi kisojen isäntämaan Venäjän, ottelu oli tiukkaakin tiukempi. Lopulta Suomi joutui myöntämään Venäjän paremmakseen tiukasti 3-2. Mikko Oivanen teki koko ottelun korkeimman pistemäärän, 31. Pronssiottelussa Oivanen jatkoi hyviä otteitaan ja teki 20-pistettä vaikka joutui välillä olemaan sivussa ottelusta, Matti Hietasen tuuratessa häntä.


title: Mikko Oivanen

text: Oivanen voitti EM-kisoissa pistepörssin jättämällä taakseen monia kovia nimiä, kuten Serbian Ivan Miljkovic ja Venäjän Semen Poltavsky. Hän teki todellisen läpimurtonsa maailmalla EM-kisoissa.


title: Mikko Oivanen

text: Vuoden 2008 Lentopallon Maailmanliigassa Oivanen sijoittui pistepörssissä kolmannelle sijalle. Oivasen piste-ennätys maajoukkueessa on peräti 37 pistettä, joka syntyi Serbiaa vastaan Maailmanliigassa kesäkuussa 2011 Oivanen voitti Maailmanliigan pistepörssin vuonna 2009 ja toisti tekonsa vuonna 2011.


title: Mikko Oivanen

text: Kesän 2014 Maailmanliigassa Oivanen pelasi ensimmäisen kerran maajoukkueurallaan yleispelaajana. Oivanen esiintyi MM-kisoissa 2014 Suomen riveissä ja EM-kisoissa 2015. Hän ilmoitti joulukuussa 2015 lopettavansa maajoukkueuransa.


title: HC Košice

text: HC Košice on slovakialainen jääkiekkoseura Košicen kaupungista. Se pelaa maansa pääsarjatasolla Extraligassa. Seura on perustettu vuonna 1962. Se pelaa kotiottelunsa runsaat kahdeksan tuhatta katsojaa vetävällä Steel Arénalla. Seurassa on pelannut useita kuuluisia pelaajia, esimerkiksi Peter Bondra ja Ladislav Nagy. Joukkue on voittanut Tšekkoslovakian mestaruuden vuosina 1986 ja 1988. Lisäksi se on voittanut Slovakian mestaruuden vuosina 1995, 1996, 1999, 2009, 2010 ja 2011. Euroopan kentilläkin se on menestynyt varsin hyvin voitettuaan Continental Cupin vuonna 1998 ja seuraavalla kaudella hopeaa. Euroopan Cupissa se sijoittui toiseksi vuosina 1987 ja 1989. Lisäksi sillä on Super Cupin hopeaa vuodelta 1998.


title: Hugo Bukkazoom!

text: Hugo: Bukkazoom! on ITE Median kehittämä ja julkaisema ajopeli. Peli on julkaistu PlayStation 2:lle, PC:lle ja Game Boy Advancelle vuonna .


title: Hugo Bukkazoom!

text: Toisin kuin muissa Hugo-peleissä, tässä pelissä ei ole varsinaista juonta. Pelissä voi pelata joko minipeleinä erilaisia kilpailuja tai pääpelinä mestaruuskisaa. Mestaruuskisassa valitaan yksi hahmo, jolla pelataan koko mestaruuskisan ajan, mutta vastustajia, niiden määrää tai kilpailupaikkaa ei voi mestaruuskisassa valita.


title: Hugo Bukkazoom!

text: Pelissä on erilaisia aseita, joita voi myös yhdistellä. Niitä ovat muun muassa raketti, suoja, nopeus, piikkisuoja, pommit, tuplanopeus ja savuraketti. Kaikkien muiden paitsi nopeuksien ja suojan tarkoitus on ampua tai vahingoittaa vihollista, sillä piikkisuoja, sekä suojaa, että vahingoittaa. Vihollisen yrittäessä töniä piikkisuojan ollessa käytössä, vihollinen lennähtää pois osuessaan.


title: Hugo Bukkazoom!

text: Pelissä on sekä Hugon ystäviä, että vihollisia. Kuitenkaan pelissä ei sen kummemmin ajatella kenen puolella on. Esimerkiksi Hugoliina-äiti voi ampua raketilla Rat - poikaansa ja naurahtaa vain: "Anteeksi. Se taisi olla tämä nappula tässä." Pelin yhdeksän pelattavaa hahmoa ovat: Hugo, Hugon vaimo Hugoliina, heidän lapset Rit, Rat ja Rut, paha Skylla-noita, tämän apuri Don Kroko, Hugon tukaaniystävä Fernando ja Hugon puhekyvytön apinaystävä Jean Paul (Muissa Hugo-peleissä Janne). Näistä Jean Paul ei ole koskaan aiemmin esiintynyt PlayStation-peleissä. Hugo, Rit, Rut, Hugoliina, Fernando ja Jean Paul ovat valmiiksi pelattavia hahmoja, mutta saadakseen Skyllan, Ratin ja Don Krokon pelattaviksi hahmoiksi, on saavutettava voittoja tietyissä mestaruuskisa-pelitilan kisoissa.


title: Khariitit

text: Khariitit (, "sulottaret") olivat kreikkalaisessa mytologiassa viehätysvoiman, kauneuden ja hedelmällisyyden jumalattaria, jotka olivat jumalatar Afroditen seuralaisia. Yleensä heitä kuvataan olevan kolme; nuorin Aglaia (kirkkaus, loiste), Eufrosyne (ilo) ja vanhin Thaleia (kukoistus).Roomalaisessa mytologiassa heidät tunnettiin nimellä graatiat.


title: Khariitit

text: Useimmiten Eurynomen kerrotaan synnyttäneen khariitit Zeukselle.


title: Khariitit

text: Khariitteja pidettiin kuolemattomina, mutta ei jumalina. Heitä pidettiin ylijumala Zeuksen tyttärinä ja toisinaan Eurynomea pidettiin heidän äitinään. Usein heidät kuvattiin antiikin taiteessa rakkauden jumalatar Afroditen, nuorukaisihanne Apollonin seurassa tai muusien ympäröimänä. Khariittien tehtävänä oli lahjoittaa nuorille tytöille viehätysvoimaa ja kaikille ihmisille iloa.


title: Khariitit

text: Kolme sulotarta on suosittu aihe taiteessa. Antiikin veistosten ohella aihetta on tulkittu varsinkin renessanssista alkaen. Tunnettuja ovat Antonio Canovan, Rafaelin, Rubensin, ja Botticellin teokset. Myös modernistit ja nykytaiteilijat ovat tehneet aiheesta omia versioitaan, kuten Unto Pusa, Harry Kivijärvi, Olavi Lanu Lahteen ja Nina Terno Maiju Lassilan muistomerkkiin Joensuuhun.


title: Eufrosyne

text: Eufrosyne oli suomalaistaustainen maaorja ja Pietari Suuren pojan, Aleksei Petrovitšin rakastajar. Teini-ikäinen Eufrosyne vietiin Isovihan aikana orjaksi Venäjälle, missä hän päätyi Aleksein opettajan, Nikifor Vjazemskin omistukseen. Aleksei ihastui Eufrosyneen ja otti tämän asumaan samaan taloon vaimonsa kanssa.


title: Eufrosyne

text: Vuonna 1716 Aleksei riitaantui isänsä Pietari Suuren kanssa ja pakeni ulkomaille mukanaan paašipojaksi puettu Eufrosyne. Aleksei palasi Venäjälle tammikuussa 1718. Pietari aloitti oikeudenkäynnin poikaansa vastaan ja syytti tätä salaliitosta. Eufrosyne antoi oikeudessa raskauttavan lausunnon rakastajastaan. Hän kertoi Aleksein toivoneen isänsä kuolemaa, ja aikovan perua isänsä tekemät uudistukset tämän kuoltua. Aleksei tunnusti kidutuksen jälkeen syyllistyneensä salaliittoon ja hänet tuomittiin kuolemaan, mutta hän menehtyi ennen tuomion täytäntöönpanoa. Eufrosyne selvisi rangaistuksetta, meni myöhemmin naimisiin ja eli vuosia Pietarissa.


title: Nottingham Forest FC

text: Nottingham Forest Football Club on vuonna 1865 perustettu jalkapalloseura Englannista Nottinghamin kaupungista. Seuran edustusjoukkue pelaa nykyään Englannin toiseksi korkeimmalla sarjatasolla mestaruussarjassa, jonne se nousi kauden 2007/2008 päätteeksi.


title: Nottingham Forest FC

text: Seura on menestynyt aikoinaan hyvin voittaen jopa Euroopan cupin vuosina 1979 ja 1980. Liigamestaruuden se on voittanut vuonna 1978. Lisäksi se on voittanut FA Cupin vuosina 1959 ja 1898, Charity Shieldin (nykyiseltä nimeltään Community Shield) 1978 ja Euroopan supercupin vuonna 1979. Nottingham on myös voittanut Liigacupin neljä kertaa. Lisäksi sillä on useita voittoja monista muista jalkapallokilpailuista.


title: Nottingham Forest FC

text: 2000-luvulla Nottingham Forest on pelannut Englannin toiseksi ja kolmanneksi korkeimmilla sarjatasoilla. Sen viimeisin vierailu Valioliigassa oli kaudella 1998–1999.


title: Nottingham Forest FC

text: Nottingham Forest Football Club syntyi vuonna 1865, kun ryhmä shintyn pelaajia päätti vaihtaa lajikseen jalkapallon. Seuran viralliseksi väriksi hyväksyttiin perustamiskokouksessa "Garibaldin punainen" italialaisen vallankumoustaistelijan ja hänen johtamien vapaaehtoisjoukkojen, "punapaitojen", mukaan.


title: Nottingham Forest FC

text:
Ensimmäisen ottelunsa seura pelasi 22. maaliskuuta 1866 läheistä Notts Countyä vastaan, ja virallisesti seura syntyi 1867. Nottingham anoi ensimmäisen kerran Englannin liigaan pääsyä sen perustamisvuonna 1888, mutta se hyväksyttiin mukaan vasta neljä vuotta myöhemmin.
Ensimmäisinä vuosina Nottingham Forestin kotikenttä vaihtui useaan otteeseen, kunnes vuonna 1897 se päätti siirtyä uudelle kotikentälle. The City Groundista tuli seuralle koti, jossa se on edelleen yli 100 vuoden jälkeen.


title: Nottingham Forest FC

text: Nottinghamin ensimmäinen pokaali tuli vuonna 1898 FA Cupissa. Finaalissa se kaatoi Derby Countyn 3-1. Cupin voiton jälkeen Nottingham taantui eikä saanut mainittavaa menestystä. Se putosi kaudella 1905–1906 2. divisioonaan, joka silloin oli Englannin liigan toiseksi korkein sarjataso, kun se keräsi vain 31 sarjapistettä ja jäi toiseksi viimeiseksi. Vain Wolverhampton Wanderers oli sarjassa huonompi 23 pisteellä. Seuraavana vuonna Nottingham Forest nousi takaisin 1. divisioonaan. Kaudella 1910–1911 se keräsi 25 pistettä ja jäi kahden pisteen erolla sarjan jumboksi ja putosi 2. divisioonaan. 2. divisioonassa seura sijoittui lähinnä sarjan peräpäähän. Vuonna 1915 seuran lakkauttaminen oli lähellä, kun se oli velkautunut pahoin eikä pystynyt maksamaan laskujaan. Lopulta se kuitenkin selvisi kriisistä johtokunnan jäsenten omalla rahalla.


title: Nottingham Forest FC

text: Toiseen maailmansotaan asti Nottingham pelasi 2. divisioonassa, ja sen jälkeen seura putosi vielä yhtä sarjaporrasta alemmas. Kaudella 1951–1952 se nousi takaisin 2. divisioonaan, ja 1957 Forest palasi pitkästä aikaa pääsarjatasolle. 1. divisioonassa ei menestystä tullut heti, mutta Nottingham voitti FA Cupin 1959. Parhaimmillaan seura ylsi sarjassa toiseksi kaudella 1966–1967, mutta pian sen jälkeen Forest putosi jälleen alemmalle sarjaportaalle.


title: Nottingham Forest FC

text: Tammikuussa 1975 seuran managerina aloitti Derbylle muutama vuosi aiemmin mestaruuden tuonut Brian Clough. Ensimmäinen täysi kausi ei vielä tuonut suurta muutosta, mutta Cloughin entisen aisaparin Peter Taylorin saapuminen hänen apulaisekseen kesällä 1976 käänsi kurssin. Kauden 1976–1977 päätteeksi Forest nousi pääsarjatasolle ja seuraavana vuonna se voitti mestaruuden sekä liigacupin. Mestaruuden myötä Nottingham Forest pääsi Euroopan cupin, ja monien yllätykseksi se eteni finaaliin ja voitti Malmö FF:n. Liigassa se sijoittui toiseksi ja voitti jälleen myös liigacupin. Kaudella 1979–1980 Forest onnistui puolustamaan Euroopan cupin voittoaan ja voitti Euroopan supercupin.


title: Nottingham Forest FC

text: Valtaisan menestyksen jälkeen Forest ei enää pystynyt mestaruustaisteluun, ja sen seuraavat pokaalit tulivat liigacupista vuosina 1989 ja 1990. Vuonna 1993 Cloughin aikakausi Forestissa tuli päätökseen, kun seura putosi kauden päätteeksi Valioliigasta ja Clough päätti erota.


title: Nottingham Forest FC

text: Cloughin seuraajaksi palkattiin Euroopan cupin voittanneessa joukkueessa pelannut Frank Clark, joka pystyi nostamaan Forestin välittömästi takaisin Valioliigaan. Ensimmäisellä kaudella se sijoittui kolmanneksi, ja pääsi UEFA Cupiin. Seuraavalla kaudella UEFA Cupissa Forest pääsi aina puolivälieriin asti, mutta taloudellisesti seuralla meni huonosti. Velkainen seura sai uudet omistajat seuraavana talvella 1997, mutta pelillisesti sillä meni surkeasti ja Clark sai lähteä. Kauden 1996–1997 päätteeksi Forest tippui.


title: Nottingham Forest FC

text: Paluu Valioliigaan onnistui ensimmäisellä yrityksellä Dave Bassettin johdolla, mutta ei pystynyt säilyttämään sarjapaikkaansa. Nousu takaisin ei enää onnistunut ja keväällä 2005 Nottingham putosi kolmannelle sarjaportaalle Ykkösliigaan, jossa se pelasi kolme kautta. Keväällä 2008 Forest nousi takaisin Mestaruussarjaan.


title: Nottingham Forest FC

text: Toukokuussa 2017 kreikkalainen Evangelos Marinakis osti Forestin kuwaitilaiselta Al-Hasawin perheeltä.


title: Hämähäkkimies (vuoden 2003 animaatiosarja)

text: Hämähäkkimies () on yhdysvaltalainen Mainframe Entertainmentin tuottama tietokoneanimaatiosarja, joka pohjautuu samannimiseen Marvel Comics sarjakuvasankariin Hämähäkkimieheen. Sarja alkoi Yhdysvalloissa heinäkuussa 2003 MTV-kanavalla ja kesti 13 jakson verran. Sarjaan oli otettu vaikutteita vuoden 2002 Hämähäkkimies-elokuvasta.


text: Suomessa sarjaa esitettiin Nelosella vuosien 2004 ja 2005 aikana teksitettynä.


text: Sarja seuraa teini-ikäistä Peter Parkeria, jota oli purrut geneettinen hämähäkki. Parker kehittää uusia kykyjään taistelemalla rikollisia vastaan ja samalla yrittää vaivoin saada tehdyksi arkipäiväiset vastuut elämässään. Parker opiskelee rakastamansa tytön Mary Jane Watsonin kanssa samassa koulussa ja asuu parhaan kaverinsa Harry Osbornen kanssa, jonka isä oli Vihreä Menninkäinen.Sarja ei voittanut yhtään palkintoa, mutta oli vuoden 2004 Annie-gaalassa ehdolla kahdessa eri kategoriassa.


title: Matti Oivanen

text: Matti Tapani Oivanen (26. toukokuuta 1986 Huittinen) on suomalainen lentopalloilija, joka on pelannut Suomen lisäksi ammattilaisena Ranskan, Italian, Venäjän ja Puolan pääsarjoissa. Kaudesta 2014–2015 lähtien Oivanen on pelannut Hurrikaani Loimaan riveissä. Toukokuussa 2016 hän solmi Hurrikaanin kanss 2+1-mallisen jatkosopimuksen.


title: Matti Oivanen

text: Matti Oivanen on Oivasten kaksosten toinen lentopalloilija Mikon lisäksi. Suomen lentopallomaajoukkueessa Oivanen debytoi vuonna 2005 ja esiintyi maajoukkueen väreissä muun muassa neljissä EM-kisoissa ja yksissä MM-kisoissa. Oivanen ilmoitti syksyllä 2015 päättävänsä maajoukkueuransa vedoten jatkuviin selkäongelmiin.


title: Matti Oivanen

text: Miesten lentopalloliigassa Oivanen on syöttänyt urallaan peräti yli 600 ässäsyöttöä.


title: Matti Oivanen

text: Oivanen aloitti lentopallon 9-vuotiaana vuonna 1995 veljensä kanssa Lauttakylän Lujassa. Myös yleisurheilu kuului nuorena Oivasen lajeihin. Lentopallo kuitenkin kiinnosti enemmän, ja Oivanen lähti opiskelemaan ja harjoittelemaan nuorten maajoukkueen kanssa Kuortaneen urheilulukioon. Pelipaikaksi Kuortaneella vakiintui keskitorjujan pelirooli.


title: Matti Oivanen

text: Viimeisenä lukiovuotenaan Oivanen pelasi veljensä Mikon kanssa lentopallon 1-sarjassa nuorten maajoukkueen mukana. Loppukaudesta veljekset nähtiin muutamissa otteluissa myös Vammalan Lentopallon riveissä SM-liigassa. Lukion Oivanen suoritti loppuun Kuortaneella, minkä jälkeen hän siirtyi veljensä Mikon mukana SM-liigaan Raision Loimuun vuonna 2004. Loimussa Oivanen vakiinnutti paikkansa kentällä ja voitti ensimmäisellä kaudellaan Suomen Cupin. Oivanen valittiin ensimmäisenä liigakautenaan SM-liigan parhaaksi tulokkaaksi. Toinen kausi oli Loimulle vaikeampi loukkaantumisten vuoksi. Oivanen pelasi välillä hakkurin paikkaa loukkaantuneen veljensä tilalla.


title: Matti Oivanen

text: Kahden Loimu-vuoden jälkeen Oivanen siirtyi Pielaveden Sampoon. Sampoon oli kerätty kova joukkue kaudeksi 2006–2007. Sammossa Oivanen voitti ensimmäisellä kaudellaan Suomen Cupin kultaa ja SM-hopeaa. Finaalissa hän kohtasi veljensä joukkueen Rovaniemen Santasportin. Sampo hävisi finaalisarjan tiukasti 3–2. Oivanen oli Sammolle tärkeä pelaaja koko kauden ajan, varsinkin finaaleissa Santasportia vastaan.


title: Matti Oivanen

text: Kauden jälkeen Oivaselle kävi seuravalinnoissaan samoin kuin veljelleen. Oivanen oli tehnyt siirtyessään Sampoon kahden vuoden sopimuksen, joka ei sisältänyt sopimuksen aikana ulkomaille siirtymisen mahdollistavaa pykälää, eikä hän voinut näin ollen solmia sopimuksia ulkomaisten seurojen kanssa. Oivanen sai tarjouksia eurooppalaisista suurseuroista, mutta hänellä oli Sammon kanssa vielä vuosi sopimusta jäljellä.


title: Matti Oivanen

text: Kaudella 2007–2008 Oivanen voitti ylivoimaisesti liigan ässäsyöttötilaston. Toiseksi sijoittunut latvialainen Normunds Veinbergs oli peräti 15 ässäsyötön päässä Oivasesta. Hyökkäysprosenttien vertailun Oivanen voitti myös juuri ennen Jukka Lehtosta. Oivanen pelasi elämänsä parhaan runkosarjan tilastojen valoissa. Pudotuspeleissä hän jatkoi vakuuttavaa työtään, ja Sampo etenikin odotetusti finaaleihin asti. Finaaleissa joukkue kohtasi Rovaniemen Santasportin, jolle Sampo lopulta hävisi otteluvoitoin 3–2 edellisvuoden tapaan. Kauden päätteeksi Oivaselle sateli tunnustuksia, joista merkittävin oli paikka SM-liigan All-Stars-seitsikkoon.


title: Matti Oivanen

text: Huippukauden jälkeen Oivanen teki ammattilaissopimuksen kovatasoiseen Ranskan Pro A-liigaan. Hänen joukkueensa oli Beauvais, joka oli yksi Pro A-liigan kärkiseuroista. Seura voitti kaudella 2007–2008 Ranskan Cup-mestaruuden ja pelasi näin Lentopallon Mestareiden liigassa kaudella 2008–2009. Oivasen sopimuksen kesto oli yksi vuosi.


title: Matti Oivanen

text: Ensimmäisen ulkomailla vietetyn kauden jälkeen Oivanen siirtyi kaudeksi 2009–2010 Italian hallitsevaan seuraan, Copra Nordmeccanica Piacenzaan. Peliaika joukkueessa jäi kuitenkin liian vähäiseksi ja kauden jälkeen oli edessä seuran vaihto. Kaudella 2010–2011 Oivanen pelasi edelleen Italiassa, Yoga Volley Forlí -joukkuessa. Kaudeksi 2011–2012 Oivanen siirtyi Venäjän Superliigaan Nizhny Novgorodin joukkueeseen.


title: Matti Oivanen

text: Kauden 2012–2013 Oivanen pelasi Suomessa Hurrikaani-Loimaassa saavuttaen SM-hopeaa. Oivanen pelasi yhdessä veljensä kanssa historian ensimmäisinä suomalaispelaajina seurajoukkueiden MM-kisoissa Qatarissa 13.–19. lokakuuta 2012. Matti pelasi qatarilaisessa Al-Arabin joukkueessa ja Mikko Al-Rayan.


title: Matti Oivanen

text: Kaudella 2013–2014 Oivanen pelasi puolalaisessa AZS Olsztynin joukkueessa.


title: Matti Oivanen

text: Oivanen palasi kaudeksi 2014–2015 kotimaiseen Mestaruusliigaan. Paluun syynä oli osittain pahaksi äitynyt selkävamma, joka diagnosoitiin jo Puolassa välilevyn pullistumaksi. Selkä vaivasi jo AZS Olsztynissa pelatuissa otteluissa, mutta Oivasen itsensä mukaan sitä ei osattu hoitaa oikein. Kauden 2014–2015 päätteeksi Oivanen saavutti hopeaa Hurrikaanin riveissä. Hänet valittiin myös liigan tähdistökentän toiseksi keskitorjujaksi.


title: Matti Oivanen

text: Oivanen ilmoitti kesällä 2016 jättävänsä miesten maajoukkueen. Toistuvat selkäongelmat johtivat hänen päätökseensä keskittyä ainoastaan seurajoukkuepeleihin. Hurrikaanissa toisen peräkkäisen kauden kotimaan lentopalloliigassa pelannut Oivanen kärsi kauden aikana selkävaivoista, mutta ratkaisuotteluissa hän kykeni pelaamaan. Lopulta Oivanen ja Hurrikaani saavuttivat SM-pronssia. Toukokuussa 2016 hän solmi Hurrikaanin kanssa 2+1-vuotisen jatkosopimuksen.


title: Matti Oivanen

text: Ensimmäisen kerran Oivanen pelasi maajoukkueessa vuonna 2005. Tuolloin A-maajoukkue pelasi Euroopan Liigassa ja sijoittui lopulta hopealle häviten finaalissa lajin suurmaihin kuuluvalle Venäjälle. Oivanen nousi kauden aikana maajoukkueessa koko ajan tärkeämpään rooliin ja lopulta Euroopan Liigan finaaliturnauksessa hän oli ratkaisevia lenkkejä Suomen pelissä. Kesällä 2006 Suomen lentopallomaajoukkueelle avautui mahdollisuus pelata Lentopallon maailmanliigassa. Maajoukkue otti haasteen vastaan ja Oivanen valittiin Berruton maajoukkueryhmään. Oivanen pelasi läpi kesän Suomen avauskuusikossa. Lopulta Suomi pelasi maailmanliigassa hienon kesän voittamalla viimeisessä ottelussaan lajin suurmaan Argentiinan 3-0. Kausi huipentui, kun maajoukkue selvitti tiensä kymmenen vuoden tauon jälkeen EM-lopputurnaukseen Moskovaan, Venäjälle.


title: Matti Oivanen

text: Vuonna 2007 Oivasen vastuu maajoukkueessa lisääntyi entisestään. Oivanen otti jälleen haasteen vastaan ja pelasi muiden nuorten maajoukkuepelaajien tapaan loistavasti. Oivanen oli Suomen joukkueen selvästi vahvin syöttäjä Maailmanliigassa. Kesän aikana Oivanen nousi syöttäjänä maailman eliittiin. Maailmanliigan otteluissa Matti takoi ässiä vastustajan kenttään. Maajoukkue sijoittui lopulta toiseksi alkulohkossaan, muttei saanut villiä korttia Puolassa pelattuun lopputurnaukseen.


title: Matti Oivanen

text: Maailmanliigakauden jälkeen Oivanen aloitti yhdessä lentopallomaajoukkueen kanssa viisi viikkoa kestäneen valmistautumisleirin Moskovan EM-kilpailuihin. Leiri päättyi harjoitusotteluun Espanjaa vastaan, jonka Suomi hävisi 3–0. EM-kisoissa Oivasen ja Suomen maajoukkueen peli kulki kuitenkin paremmin ja joukkue teki lopulta suomalaista palloiluhistoriaa etenemällä välieriin asti, jossa se kohtasi jälleen Espanjan. Välieräottelu oli Oivasen uran tärkein tähän mennessä. Oivanen ja maajoukkue hävisi Espanjalle lopulta 3–2 ja Suomi sijoittui kisoissa neljänneksi. Oivasten veljekset pelasivat molemmat hienon turnauksen Moskovassa ja saivat paljon kiitosta koko joukkueelta otteistaan.


title: Matti Oivanen

text: Pituushyppääjä Petteri Lax ja salibandypuolustaja Mikael Lax ovat Oivasen serkkuja.


title: Matti Oivanen

text:
Henkilökohtaiset:Maajoukkueessa:
SM-liigassa:


title: Tsugu Way

text: Tsugu Way on suomalaisen Hurriganes-yhtyeen viides studioalbumi, joka julkaistiin lokakuussa 1977. Levyllä on vaikutteita ajankohtaisesta punkista ja uuden aallon musiikista, mikä on kuultavissa kappaleiden hyökkäävyydessä ja nopeassa tempossa. Ruotsissa, Länsi-Saksassa, Ranskassa ja Britanniassa albumin julkaisi Sonet-yhtiö nimellä "Use No Hooks".


title: Tsugu Way

text: Albumi äänitettiin Love Recordsin keskeneräisellä studiolla, ja levyn teossa olikin ongelmia puutteellisen kaluston ja tekniikan vuoksi. "Tsugu Way" jäi samalla viimeiseksi talousongelmiin ajautuneen Love Recordsin julkaisemaksi Hurriganes-albumiksi. Albumi miksattiin Ruotsissa Marcus Music -studioilla.


title: Tsugu Way

text: "Tsugu Way" menestyi Suomessa hieman heikommin kuin yhtyeen edelliset studioalbumit. Tähän on pidetty syynä talouslamaa, joka heikensi levymyyntiä. Albumi ylsi kuitenkin listan kolmannelle sijalle ja myi kultaa. Ulkomaiden versio "Use No Hooks" nousi Ruotsissa sijalle 19.


title: Tsugu Way

text: Vuonna 1976 Hurriganesilta oli ilmestynyt elokuva "Kuumat kundit" ja siinä kuultua musiikkia sisältänyt studioalbumi "Hot Wheels", joka nousi neljäksi viikoksi Suomen listaykköseksi. Yhtyeen suosio kasvoi myös Ruotsissa, missä "Hot Wheelsistä" muodostui Hurriganesin menestynein albumi.


title: Tsugu Way

text: Kesällä 1977 Hurriganes oli suosionsa huipulla. Kokoelma "Sixteen Golden Greats" nousi toukokuussa listan kolmanneksi ja hyvä myynti jatkui koko kesän. Albumille sisältyi keväällä julkaistu single ”Good Morning Little Schoolgirl”, jolla yhtye otti ensimmäistä kertaa musiikkiinsa sävyjä muotiin nousevasta punkrockista. Juhannuksen aikoihin ilmestyi vielä kitaristi Ile Kallion ensimmäinen soololevy "Irock".


title: Tsugu Way

text: Syksyn aikana Hurriganes teki esiintymisiä Tanskassa, Ruotsissa, Länsi-Saksassa ja Englannissa.


title: Tsugu Way

text: Kiireellisen aikataulun ja Love Recordsin vähenevien rahavarojen vuoksi "Tsugu Way" äänitettiin Loven omalla keskeneräisellä studiolla syyskuussa 1977. Äänittäjänä työskenteli Richard Stanley. Yhteistyötä hänen kanssaan jatkettiin parin vuoden tauon jälkeen, ja Stanley päätyi samalla sanoittajaksi ja tuottajaksi yhdessä Hurriganesin kanssa. Uusi albumi oli päätetty julkaista myös ulkomailla, minkä takia kaivattiin tuoreita ideoita, sillä kansainvälisen läpimurron ajateltiin olevan levystä kiinni.Aaltonen & al: s. 278.


title: Tsugu Way

text: Tunnelma äänityksissä oli kireä. Love Recordsin studio ei ollut valmis, sillä kalustossa oli puutteita ja tekniikka petti jatkuvasti. Levyllä käytettiin Hurriganesin keikoilla käyttämää Roland Space Echo -nauhakaikulaitetta. Laulusoundi erosi siten merkittävästi aikakauden muista levyistä, mikä sai yhtyeen merkitsemään takakanteen levytysvuodeksi 1955. Koska studiolla oli hyvin vähän oheislaitteita, roudari Hande Mertanen joutui jatkuvasti tuomaan keikkabussista yhtyeen omia kaapeleita, mikrofoneja ja ynnä muuta toimivaa kalustoa. Vastoinkäymisistä huolimatta äänitykset olivat onnistuneita, ja laadun takaamiseksi Richard Stanley vei levyn Christer Bergin miksattavaksi Marcus Music -studiolle Tukholmaan. Masternauha oli valmis 20. lokakuuta.


title: Tsugu Way

text: Albumi nimi "Tsugu Way" oli solisti-rumpali Remu Aaltosen idea:Aaltonen & al: s. 281.


title: Tsugu Way

text: Basisti Cisse Häkkisen mukaan ”tsugu way” oli Hurriganesin ”omaa portugalia”, jota sen jäsenet viljelivät toisilleen keikoilla. Jälkeenpäin Richard Stanley sai selville, että sana "tsugu" tarkoittaa japanin kielessä kiveä, joka asetetaan isoon rakennukseen tai aitaan viimeisenä – viimeinen asia, joka tarvitaan, jotta jokin asia olisi täydellinen.


title: Tsugu Way

text: "Tsugu Wayn" kansikuvan suunnitteli Ben Kaila. Siinä on sanottu yhdistyvän tehokkaasti eri vuosikymmenten näkemykset rock and rollin kapinallisesta katuromantiikasta.


title: Tsugu Way

text: Albumilla on huomattavaa sen uusi aalto- ja punk-vaikutteet. Tunnelmaa on kuvattu hyökkääväksi; kappaleet ovat nopeatempoisia ja Ile Kallion kitarassa on huomattavan paljon säröä. Musiikki on kuitenkin lähempänä Dr. Feelgoodin kaltaisten rhythm and bluesiin pohjaavien pubrockyhtyeiden punkia kuin esimerkiksi Sex Pistolsin tai The Clashin vastaavaa. Ile Kallion mukaan Remu Aaltonen halusi tavoitella modernia äänimaailmaa hieman Eddie and the Hot Rodsin tyyliin. Lisäksi punk oli tyylilaji, johon Hurriganes haluttiin Euroopassa liittää. Sen sijaan Suomessa oli selvää, että punkin nimeen vannovat kriitikot tai heidän nuori kohdeyleisönsä eivät tulisi yhtyettä kyseiseen genreen hyväksymään.


title: Tsugu Way

text: "Tsugu Wayn" materiaalissa yhdistyvät uuden aallon vaikutteet, 1960-luvun melodiat, raskas rhythm and blues ja yhtyeen tavaramerkki, rock and roll. Uuden levyn linja ei ollut äänitysten alkaessa kovinkaan valmiiksi hahmottunut. Koska materiaalia oli studioon mentäessä liian vähän, kokonaisuuden on sanottu kärsivän muutamasta keskeneräisen kuuloisesta ja täyteraidan oloisesta kappaleesta.Aaltonen & al: s. 279. Cisse Häkkinen on kertonut, että yhtye yritti muuttaa tyyliään, mutta se ei kelvannut yleisölle, joka odotti vain rock and rollia. "Tsugu Wayn" rock and roll oli hänen mukaansa erilaista.


title: Tsugu Way

text: Albumin lainakappaleet ovat peräisin 1960-luvulta. ”Walkin’ the Dog” on Rufus Thomasin hitti, joka julkaistiin myös The Rolling Stonesin esikoisalbumilla. Hurriganesin versiossa on huomattavaa Ile Kallion slide-kitarasoolo. Kallio itse on kehunut kappaletta sanoen sen kulkevan kuin ”irtipäässyt juna”. ”Hold Me Tight” on alun perin The Beatlesin kappale ja samalla Hurriganesin kolmas samana vuonna tekemä Beatles-cover. Remu Aaltonen ja Cisse Häkkinen jakavat sen lauluosuudet.


title: Tsugu Way

text: Kesän keikkaohjelmistossa olivat tulleet tutuksi nopeatempoiset omat kappaleet ”Whadda Ya Do”, ”Looking for the Tsugu” sekä ”Bop-She-Bop”, jonka live-esityksissä Ile Kallio oli laulanut taustoja. Albumin yleisestä tyylistä erottuu Stray Cats -tyyppinen ”Baby Got Your Note”, joka yhdistelee bluesia, jazzia ja rockabillyä. Albumin sessioissa äänitettiin myös kappale ”Taking to the Road”, jota ei kuitenkaan julkaistu.


title: Tsugu Way

text: "Tsugu Way" ilmestyi lokakuussa 1977. Se nousi listalle marraskuussa ja oli neljäntoista viikon aikana parhaimmillaan kolmantena. Seuraavan vuoden puolella albumista myönnettiin kultalevy yli 25 000 myydyn kappaleen johdosta. Kaupallinen menestys oli hieman aiempaa heikompaa, sillä yhtyeen kolme edellistä studioalbumia, "Roadrunner", "Crazy Days" ja "Hot Wheels" olivat kaikki listaykkösiä, minkä lisäksi niitä oli myyty platinalevyyn oikeuttava määrä, yli 50 000 kappaletta.


title: Tsugu Way

text: Heikentyneisiin myyntilukuihin on pidetty syynä maailmanlaajuista talouslamaa. Monien mielestä "Tsugu Way" oli kaupallisesti täysi floppi, mutta Love Recordsin johtoportaan Otto Donner ei ollut pettynyt. Hänen mukaansa Hurriganes myi vallitsevissa oloissa joka tapauksessa poikkeuksellisen paljon levyjä: "Tsugu Wayn" kokonaismyynti ylsi 45 000:een kappaleeseen. Tämän on sanottu osoittaneen Hurriganesin selvän johtoaseman suomalaisessa rockmusiikissa.


title: Tsugu Way

text: Ruotsissa, Länsi-Saksassa, Ranskassa ja Britanniassa Sonet-yhtiö julkaisi albumin nimellä "Use No Hooks". Myös kansikuva oli vaihdettu sadomasokismiin viittaavaan sarjakuvamaiseen piirroskanteen.Aaltonen & al: s. 282. "Use No Hooks" ylsi joulukuussa Ruotsin listasijalle yhdeksäntoista.


title: Tsugu Way

text: Remu Aaltonen piti albumia sen ilmestyessä yhtyeen parhaana saavutuksena. Musiikillisesti yhtye oli selvästi kypsynyt ja kehittynyt. Myöhemmin hän on kuitenkin antanut levystä negatiivista palautetta. Hänen mielestään levyn kaikki asiat ovat outoja ja yhtye kärsi siitä, että se oli Loven uudella studiolla ”koekaniinin” asemassa.


title: Tsugu Way

text: Myös Ile Kallio on kertonut, ettei ole tyytyväinen albumiin. Omien sanojensa mukaan hän on kuunnellut sitä kaikista Hurriganes-albumeista vähiten, eikä edes muista kaikkien kappaleiden nimiä. "Tsugu Way" ei ollut Kallion mielestä jäntevä tuotos "Hot Wheelsin" malliin. Sen sijaan kansikuvaa Kallio pitää todella onnistuneena.


title: Tsugu Way

text: Muusikot


title: Adam and the Ants

text: Adam & the Ants oli Lontoossa perustettu englantilainen yhtye, joka vaikutti 1970- ja 1980-lukujen vaihteessa. Yhtye on yksi uuden aallon yhtyeistä, joiden musiikki merkitsi muutosta 1970-luvun punk-aikakaudesta uuden aallon post-punk-aikakauteen.


title: Adam and the Ants

text: Adam & The Antsin keulahahmo oli Adam Ant, jonka oikea nimi on Stuart Goddard. Ennen Adam & the Ants -yhtyeen perustamista Adam Ant soitti bassoa Bazooka Joe -nimisessä yhtyeessä. Sex Pistolsin ensimmäinen keikka 6. marraskuuta 1975 oli Bazooka Joen lämmittelijänä. Sex Pistolsin esityksen inspiroimana Adam Ant päätti perustaa oman yhtyeen.


title: Adam and the Ants

text: Adam Ant ja Lester Square perustivat vuoden 1976 alkupuolella yhtyeen, jota aluksi kutsuttiin nimellä B-Sides. Joidenkin kokoonpanomuutosten jälkeen yhtye nimettiin Adam & the Antsiksi vuonna 1977 ja he soittivat ensimmäisen keikkansa 5. toukokuuta. Kokoonpanossa oli tuolloin Adam Ant, joka lauloi ja soitti kitaraa, Lester Square kitaristina, Andy Warren basistina ja Paul Flanagan rummuissa. Yhtyeen ensiesiintyminen radiossa tapahtui John Peel show’ssa 23. tammikuuta, 1978. Samoihin aikoihin he äänittivät kappaleet "Deutscher Girls" ja "Plastic Surgery" kulttielokuvaksi nousseen Jubileen soundtrackille. Yhtye keikkaili ympäri Britanniaa, usein Siouxsie and the Bansheesin kanssa, mutta levytyssopimuksen saaminen ei ollut helppoa. Decca Records julkaisi yhtyeen ensimmäisen singlen "Young Parisiansin" vuonna 1978, mutta levytyssopimus ei kuitenkaan saanut jatkoa.


title: Adam and the Ants

text: Debyyttialbuminsa "Dirk Wears White Sox" yhtye julkaisi vasta vuonna 1979. Levy-yhtiö oli Do It Records. Kitaristiksi oli tuolloin tullut Matthew Ashman ja rumpuihin Dave Barbarossa. Levy ei ollut kaupallisesti suuri menestys. Levyn julkistuksen jälkeen Adam Ant palkkasi yhtyeen manageriksi Sex Pistolsin entisen managerin Malcolm McLarenin. Tammikuussa 1980 McLaren sai kuitenkin yhtyeen muut jäsenet jättämään Adam Ant ja perustamaan uuden yhtyeen Bow Wow Wow’n, jonka laulajaksi tuli 14-vuotias Annabella Lwin.


title: Adam and the Ants

text: Adam Ant kokosi yhtyeen uudelleen. Kitaristiksi tuli Marco Pirroni, basistiksi Kevin Mooney ja rumpuihin tulivat Terry Lee Miall ja Chris Hughes. Pirronista tuli yhtyeelle tärkeä lauluntekijä, Adam Antin ohella. Uusi levy "Kings of the Wild Frontier" julkaistiin 1980. Albumi oli valtava menestys Isossa-Britanniassa, se nousi albumilistan ykköseksi 24. tammikuuta, 1981. Albumilta nousi kolme singleä Britannian singlelistalle; "Dog Eat Dog" saavutti neljännen sijan lokakuussa 1980, "Antmusic" oli toisena tammikuussa 1981 ja ainoa mikä pidätteli sen nousua ykköseksi, oli "Imaginen" uudelleen julkaisu John Lennonin kuoleman jälkeen, ja "Kings of the Wild Frontier" ylsi toiseksi maaliskuussa 1981. Lisäksi "Antmusic" oli Australian singlelistan ykkösenä 5 viikkoa. Basisti Kevin Mooney lähti yhtyeestä vuonna 1981 ja hänen tilalleen tuli Gary Tibbs.


title: Adam and the Ants

text: Marraskuussa 1981 Adam & the Ants julkaisi toisen erittäin menstyneen albumin, "Prince Charming"in. Tältä albumilta kaksi singleä nousi singlelistan kärkeen. "Stand and Deliver" oli ykkösenä 5 viikkoa toukokuusta 1981 lähtien. Sen jälkeen "Prince Charming" oli ykkösenä 4 viikkoa syyskuussa 1981. Lisäksi "Antrap" oli singlelistan kolmantena tammikuussa 1982. Yhtye hyödynsi tuolloin myös uuden mahdollisuuden musiikkivideoiden tekoon, kun MTV aloitti lähetykset Yhdysvalloissa. Vuoden 1982 alussa yhtye oli Grammy-ehdokkaana parhaaksi uudeksi artistiksi. Samana vuonna yhtye sai BRIT-palkinnon parhaiten myydystä albumista, joka tuli albumista "Kings Of The Wild Frontier".


title: Adam and the Ants

text: Maaliskuussa 1982 Adam Ant hajotti yhtyeen, siirtyen itse soolouralle.


title: Wintereich

text: Wintereich (DB002) on kokkolalaisen Immortal Souls -yhtyeen kolmas täyspitkä studioalbumi. Se on yhtyeen ensimmäinen julkaisu alankomaalaisella Dark Balance -levy-yhtiöllä jätettyään Fear Darkin.


title: Wintereich

text: "Wintereich" äänitettiin 8. joulukuuta 2006 – 18. helmikuuta 2007 Arttu Sarvanteen "Studio Watercastlessa" ja Pete Loisan "Studio 3rd Trackissa". Arttu Sarvanne miksasi albumin studiollaan 5.–13. helmikuuta 2007. Svante Forsbäck masteroi albumin Helsingin "Chartmakersissa" 8. maaliskuuta 2007.


title: Wintereich

text: "Wintereich" on tarinamuotoinen konseptialbumi, joka jakautuu neljään lukuun. Musiikkityyliltään albumi jatkaa yhtyeen melodista death metal -linjaa.


title: Razor 1911

text: Razor 1911 (RZR) on Norjasta lähtöisin oleva piraatti- ja demoskeneryhmä. Se on toiminut vuodesta 1985 ja on Yhdysvaltain viranomaisten mukaan "vanhin piraattirinki internetissä". Ryhmä on aina ollut tunnetumpi piratismistaan kuin demoistaan. Se aloitti Commodore 64:llä, siirtyi Amigan diskettipeleihin ja myöhemmin PC:n CD-romeihin ja ISO-tiedostoihin. Ryhmän nimi on vitsi: Alun pitäen ryhmän nimi oli "Razor 2992", mutta koska ryhmäläisten mielestä oli olemassa liikaa piraattiryhmiä, joiden nimissä oli päätteenä "666", he vaihtoivat päätteeksi 1911:n, joka on heksadesimaalimuodossa "777".


title: Razor 1911

text: Ryhmä on julkaissut murrettuina useita tunnettuja PC-pelejä, kuten Quaken, Red Alertin, Terminal Velocityn ja Warcraft II:n ja III:n jo ennen niiden virallista julkaisua. "Hankkijat" hankkivat julkaisemattomat pelit peliyhtiöiltä esiintymällä peliarvostelijoina ja "krakkerit" mursivat niiden kopiosuojaukset. Ryhmän yhdysvaltalainen johtohenkilö Sean Michael Breen tuomittiin vuonna 2004 tekijänoikeusrikkomuksista 50 kuukauden ehdottomaan vankeusrangaistukseen ja 690 000 dollarin korvauksiin. Melkein heti Breenin vapautumisen jälkeen ryhmä aloitti uudelleen toimintansa ja julkaisi lokakuussa 2006 Battlefield 2142:n murretun version muutamaa päivää ennen kuin peli julkaistiin virallisesti.


title: FRETILIN

text: Frente Revolucionária de Timor-Leste Independente (FRETILIN) () oli Itä-Timorin itsenäisyydestä taisteleva sissiliike ja maan itsenäistyttyä poliittinen puolue. Se on Sosialistisen internationaalin tarkkailijajäsen.


title: FRETILIN

text: FRETILINiä oli perustamassa mm. Francisco Xavier do Amaral vuonna 1974, tuolloin nimellä Associação Social-Democrata Timorense. FRETILIN taisteli aluksi portugalilaisia vastaan ja sittemmin Indonesiaa vastaan 1974–1998. José Ramos Horta oli puolueen puhemiehenä maanpaossa vuoteen 1988 asti. Indonesian mukaan Kiinan kansantasavallan avustama FRETILIN oli kommunistinen, joten Yhdysvallat ja Australia tukivat Indonesiaa sitä vastaan.


title: FRETILIN

text: Ensimmäisissä itsenäistymisen jälkeen järjestetyissä vaaleissa 2001 FRETILIN sai 57,4 prosenttia äänistä ja 55 paikkaa 88 paikkaisessa parlamentissa.


title: Seututie 140

text: Seututie 140 on Vantaalta Lahden kautta Heinolaan kulkeva seututie. Vantaan ja Lahden välillä tie on entistä valtatietä 4 sekä Lahden ja Heinolan välillä entistä valtatietä 5.


title: Seututie 140

text: Tielinja alkaa Kehä III:lta noin 250 metriä Lahdenväylän liittymän itäpuolelta. Liittymät sijaitsevat Vantaan Hakunilassa. Vantaan, Keravan ja Järvenpään alueella väylän nimenä on Lahdentie. Tie on viitoitettu Helsingin Toukolasta lähtien ”ohjaus tielle” -opastein Viikin, Pihlajamäen ja Tattarisuon kautta varsinaiseen alkamiskohtaan. Tie on nykyisen nelostien rinnakkaistie. Lähivuosina Lahdentie tullaan leventämään kaksiajorataiseksi Vantaalla liikennemäärien kasvun vuoksi.


title: Seututie 140

text: Seututie 140 päättyy Heinolan Koskenmyllyssä noin 100 metriä viitostien liittymän luoteispuolella. Yhtenäinen tielinja jatkuu Hartolan Vehkalahden kautta Joutsan Haminanmäkeen.


title: Seututie 140

text: Väylän pikavuoropysäkit ovat Lahden Kivistönmäki ja Holma sekä Heinolan Jyränkö ja Veljeskylä.


title: Seututie 140

text: Uudenmaan elinkeino-, liikenne- ja ympäristökeskus on tehnyt vuonna 2010 selvityksen, jonka mukaan tiellä pitäisi kunnostaa Vantaalla Mittalinjan alikulkukäytävä ja Siltaniityn alikulkukäytävä.


title: Mamadou Konate

text: Mamadou Konate (s. 10. maaliskuuta 1985 Abidjan, Norsunluurannikko) on norsunluurannikkolainen jalkapalloilija, joka edustaa Ykkösessa pelaavaa Ekenäs IF:ää. Hän on pelipaikaltaan hyökkääjä.


title: Mamadou Konate

text: Suomeen Konate saapui ensimmäisen kerran alkutalvella vuonna 2007 osallistuessaan AC Oulun testeihin, mutta ei lunastanut silloin paikkaa joukkueeseen. Norsunluurannikkolainen sai vuoden sopimuksen toisella yrityksellä AC Ouluun. Maaleja hän teki Veikkausliigassa neljä kappaletta ja oli joukkueen toiseksi paras maalintekijä. Lisäksi Suomen Cupissa vastustajan verkko heilui niin ikään neljä kertaa.


title: Mamadou Konate

text: Konaten yhden vuoden mittainen jatkosopimus AC Oulun kanssa julkaistiin helmikuussa 2008. Hän oli jälleen seuran parhaita maalintekijöitä viimeistelemällä Ykkösessä seitsemän osumaa. Tämä ei kuitenkaan riittänyt seurajohdolle, sillä miehen sopimusta ei enää jatkettu vahvoista esityksistä huolimatta.


title: Mamadou Konate

text: Käytyään ensin FC KooTeePeen testissä, Konate päätti kuitenkin jäädä Ouluun ja solmi Kakkosen C-lohkossa pelanneen FC Oulun Pallon kanssa kautta 2009 koskevan sopimuksen. Alkukaudesta 13 maalia tehneelle Konatelle tarjoutui heinäkuussa mahdollisuus lähteä näytille Italiaan Serie B:n joukkueeseen, mutta try-out ei tuottanut sopimusta. FC OPA:ssa maasta poistumiseen sekä OPS-jp:n sääntöjen vastaisesti hänen kanssaan kesken kauden tehtyyn sopimukseen ei suhtauduttu positiivisesti ja hyökkääjälle hankittiin korvaajaksi makedonialainen Bunjamin Shabani, Konaten siirtyessä loppukaudeksi lainalle Oulun Luistinseuraan.


title: Mamadou Konate

text: Alkuvuoden 2010 Konate oli ilman seuraa, mutta teki kesäkuun alussa sopimuksen porilaisen FC Jazzin kanssa. Hän viimeisteli kauden aikana Jazzille 9 osumaa ja oli joukkueen paras maalintekijä. Keväällä 2011 FC Jazz teki sopimuksen myös Mamadoun vuonna 1989 syntyneen veljen Sekou Konaten kanssa. Veljekset iskivät Kakkosen B-lohkossa yhteensä 25 maalia, Mamadou 14 ja Sekou 11. Kauden päätyttyä Konatet päättivät jatkaa Jazzissa vielä kaksi seuraavaa vuotta. Maaliskuussa 2012 Mamadou Konate purki sopimuksessa Jazzin kanssa ja palasi väliaikaisesti takaisin kotimaahansa perhesyiden takia. Hän teki paluun FC Jazzin paitaan vielä saman kauden aikana pelaten joukkueessa viisi ottelua ja siirtyi sen jälkeen loppukaudeksi Sporting Kristinan joukkueeseen. Keväällä 2013 Konate teki sopimuksen Ekenäs IF:n kanssa.


title: Pienryhmä

text: Pienryhmä voi olla


title: Attack (30 Seconds to Marsin kappale)

text: Attack oli ensimmäinen single, joka julkaistiin yhdysvaltalaisen 30 Seconds to Mars -yhtyeen toiselta albumilta "A Beautiful Lie". Kappale oli vain pieni hitti radioasemilla, eikä albumi saavuttanut merkittävää suosiota ennen kuin toinen single ”The Kill” julkaistiin. ”The Killiä” pidetään yhtyeen läpimurtona.


title: Rachel Melvin

text: Rachel Melvin (s. 9. helmikuuta 1985 Elmhurst, Illinois) on yhdysvaltalainen näyttelijä.


title: Rachel Melvin

text: Melvin kasvoi Phoenixissä, Arizonassa ja valmistui Mountain Pointe High Schoolista vuonna 2003. Hänen vanhempi siskonsa on nimeltään Jessica Melvin.


title: Rachel Melvin

text: Melvin tunnetaan parhaiten roolistaan NBC-yhtiön saippuasarjan "Päivien viemää" ("Days of our Lives") Chelsea Bensonina, jota hän on näytteli toukokuusta 2005 vuoteen 2009 saakka. Henkilö tutustutettiin katsojille Abby Deverauxin (Ashley Benson) parhaana ystävänä. Chelsea oli adoptoitu Bensonien perheeseen, jotka kasvattivat hänet ennen kuin he kuolivat auto-onnettomuudessa. DNA-todisteet osoittivat, että Chelsea oli Bo Bradyn (Peter Reckell) ja Billie Reedin (Julie Pinson) synnytyksen jälkeen kadonnut lapsi Georgia. Kuukausia ennen Chelsean roolia Melvin esiintyi viidessä jaksossa Georgia LaMarquena, ranskalaisena tyttönä, jota Bo ja Billie virheellisesti luulivat tyttärekseen.


title: Rachel Melvin

text: Melvin osaa myös laulaa ja soittaa sähköviulua. Hän asuu nykyään Los Angelesissa, Kaliforniassa. Melvin on vieraillut muun muassa televisiosarjoissa "Summerland", "Teinitytön kasvatusopas", "Castle" ja "Heroes". Vuonna 2014 hän näytteli elokuvassa "Nuija ja tosinuija kaks".


title: Renée Jones

text: Renée Jones (s. 15. lokakuuta 1958) on yhdysvaltalainen näyttelijä. Hänen tunnetuin roolinsa on Päivien viemää -sarjan tohtori Lexie Carverina, jota hän esitti vuodesta 1993 alkaen. Hän lopetti sarjassa näyttelemisen kesäkuussa 2012. Hän on esiintynyt myös useissa muissa televisiosarjoissa, esimerkiksi 21 Jump Streetissä, L.A. Lawissa ja Yön kuumuudessa -sarjassa.


title: Drawn Together

text: Drawn Together on Dave Jeserin ja Matt Silversteinin luoma amerikkalainen piirrossarja. "Drawn Together" on fiktiivinen realitysarja, jossa kahdeksan piirroshahmoa on muuttanut asumaan taloon samaan tyyliin kuin sarjoissa "Real World" ja "Big Brother". Hahmot ovat karikatyyrisiä parodioita sekä erilaisista piirrostyylilajeista että perinteisistä tositelevisiosarjojen henkilötyypeistä. Sarjassa ivaillaan muutenkin tositelevisiogenren kustannuksella, muitakaan teemoja unohtamatta.1. tuotantokausi (2004)


title: Drawn Together

text: 2. tuotantokausi (2005–2006)


title: Drawn Together

text: 3. tuotantokausi (2006–2007)


title: Melína Merkoúri

text: Melína Merkoúri (, kansainvälisesti usein "Melina Mercouri"; 18. lokakuuta 1920 Ateena, Kreikka – 6. maaliskuuta 1994 New York) oli kreikkalainen näyttelijä, laulaja ja poliitikko. Vuonna 1981 hänestä tuli maansa ensimmäinen naispuolinen kulttuuriministeri.


title: Melína Merkoúri

text: Merkoúrin ensimmäisen elokuvan "Stella" (1955) ohjasi Michális Kakogiánnis, ja se oli Cannesissa ehdokkaana. Varsinaiset menestyselokuvansa Merkoúri teki aviomiehensä Jules Dassinin ohjauksessa. Elokuvan "Ei koskaan sunnuntaisin" nimisävelmän menestys loi pohjaa myös Merkoúrin laulajanuralle.


title: Melína Merkoúri

text: Kun sotilasjuntta nousi valtaan Kreikassa 1967, Merkoúri ja Dassin pakenivat ensin Ranskaan ja sitten Sveitsiin. Kun Kreikan juntta epäsi Merkoúrilta kansalaisuuden, hän sanoi lehdistölle: ”Minä olen syntynyt kreikkalaisena ja kreikkalaisena kuolen. – – Herra Pattakós syntyi fasistina, joten hän kuolee fasistina.”


title: Melína Merkoúri

text: Diktatuurin päätyttyä vuonna 1974 Merkoúri palasi Kreikkaan ja lähti mukaan politiikkaan, ensin parlamenttiin ja sitten ministeriksi.


title: Lilli

text: Lilli on suomalainen ja saksalainen naisen nimi. Vuoden 2012 loppuun mennessä Väestörekisterikeskuksen mukaan Lilli-nimen on Suomessa saanut 2 972 naista ja ainakin yksi mies. Lilli on myös monen Liisan ja Liljan lempinimi.


title: Horace Vernet

text:
Émile Jean-Horace Vernet (30. kesäkuuta 1789 Pariisi – 17. tammikuuta 1863 Pariisi) oli ranskalainen taidemaalari.
Vernet maalasi ennen kaikkea taistelukohtauksia esittäviä maalauksia, mutta myös itämaisia aiheita. Sekä hänen isänsä Carle Vernet että isoisänsä Claude Joseph Vernet olivat olleet tunnettuja taidemaalareita.


title: Horace Vernet

text: Kirjailija Arthur Conan Doylen luoma yksityisetsivä Sherlock Holmes mainitsee tarinassa ”Kreikkalaisen tulkin seikkailut”, että hänen isoäitinsä oli ranskalaisen taiteilijan Vernet’n sisar – mainitsematta kuitenkaan, kenestä kolmesta Vernet’stä oli kyse.


title: Tarra

text: Tarra on taustaltaan liimapintainen paperin, kankaan tai muovikalvon palanen, jota käytetään tuotemerkintöjen, mainosten, opasteiden, koristeiden tai muiden tekstien tai kuvien kiinnittämiseen koville pinnoille. Taustan liimapintaa peittää silikonipintainen irrokepaperi, joka kuoritaan liimapinnan päältä pois ennen tarran kiinnittämistä.


title: Tarra

text: Tarraliimaan perustuvia tuotteita ovat myös erilaiset teipit, kontaktimuovit ja muut itsekiinnittyvät kalvot. Ammattikielessä kutsutaan suuriakin pinnoitustöitä teippaukseksi tai tarraksi, jopa kolmiulotteisten kappaleiden kuten kokonaisten autojen päällystämistä muovautuvalla koristekalvolla.


title: Tarra

text: Tarran alimpana kerroksena on silikonilla käsitelty, ohut ja sileä irrokepaperi, johon tarraliimakerros kiinnittyy vain kevyesti. Irrokepaperi voi olla tasaisin välimatkoin viilletty poikki tai käsitelty taitettaessa murtuvaksi niin, että se on helppo ja nopea irrottaa. Tarraliimakerros voi olla tarkoitettu pysyvään ja lujaan kiinnitykseen tai tilapäiseen, kiinnitysalustaa vahingoittamattomaan kiinnitykseen, kuten Post-it-lapuissa.


title: Tarra

text: Tarran ylin kerros voi paperin tai muovikalvon sijasta olla käyttötarkoituksesta riippuen monesta eri materiaalikerroksesta yhteen laminoitua "tarralaminaattia". Tulostustarrojen pinta on yleensä paperia, johon tulostusmuste tarttuu hyvin. Hyvää painatusjälkeä, näyttävää ulkonäköä tai esimerkiksi säänkestävyyttä vaadittaessa pinta voi olla muovia tai alumiinifoliota. Tarralaminaattien painatuksessa käytetään yleensä fleksopainoa, mutta korkeatasoisempaa painojälkeä saadaan aikaan offset-, koho- tai silkkipainolla.


title: Tarra

text: Yksittäisestä tarrasta saadaan halutun muotoinen stanssaamalla. Stanssiterä leikkaa usein vain tarralaminaatin ylimmän kerroksen ja liimakerroksen, mutta jättää irrokepaperin ja sen silikonipinnan koskematta. Kaikki kolme kerrosta leikataan sitten stanssausta suuremmaksi kappaleeksi, jolloin tarran ympärille jää pienet kehykset ja tarra on helppo irrottaa irrokepaperista taivuttamalla kehystä taaksepäin stanssauskohdasta.


title: Tarra

text: Kuluttajakäytössä eri tavoin painettuja tarroja käytetään muun muassa koristeina (esim. sisustustarrat), askartelumateriaaleina muun muassa skräppäyksessä ja lasten keräilykohteina. Monet keräilykortit ja kiiltokuvat, jopa valokuvat, ovat kehittyneet tarrataustaisiksi. Tarrataustaisia paperilappuja käytetään varastointia ja arkistointia helpottavina etiketteinä esimerkiksi säilytyslaatikoissa ja säilykepurkeissa. Tarraliimakiinnitystä käytetään myös muun muassa vauvanvaipoissa, naisten pikkuhousunsuojissa, kirjekuorien suljentaläpissä ja Post-it-muistilapuissa. Autoilijan asenteita ja mielipiteitä julistavat puskuritarrat () keksittiin 1930-luvun lopulla Yhdysvalloissa, jossa ne ovat yhä varsin suosittuja.


title: Tarra

text: Ammattikäytössä tarramateriaalit ovat levinneet hyvin monenlaisiin käyttökohteisiin. Tietokoneella tulostettuja tarroja käytetään muun muassa postituksessa ja jakelukuljetuksissa nopeana tapana tuottaa osoitetiedot kirjekuorien, tilattujen lehtien tai pakettien pintaan. Painetut tai tarpeen mukaan tulostetut tarrat ovat korvanneet monissa tuotepakkauksissa itse pakkaukseen tehtävän painatuksen tai etiketin. Valintamyymälöiden sujuva toiminta perustuu suurelta osin EAN-koodilla varustettuihin hintatarroihin. Monissa tehtaissa tuotteiden komponentteihin kiinnitetyt kooditarrat ohjaavat osaltaan automaattista tuotantoprosessia.


title: Tarra

text: Viranomaiset käyttävät tarroja helposti havaittavana todisteena velvoitteiden hoitamisesta tai säännösten noudattamisesta, kuten Suomen 1990-luvun ajoneuvoverotarrat autojen tuulilaseissa tai 2010-luvun elintarviketurvallisuudesta myymälöiden ovissa kertovat Oivahymy-tarrat. Tällaisissa tarroissa on usein hologrammikuvioita tai muita väärentämistä vaikeuttavia turvapainoelementtejä, ja ne suunnitellaan vaikeiksi irrottaa ja siirtää.


title: Tarra

text: Myös erilaiset opasteet, turvallisuuskilvet ja muut ohjaavat ja tietoa antavat merkinnät toteutaan nykyisin etenkin ulkokäytössä tarramateriaaleilla joko suoraan esimerkiksi rakennuksen seinään tai erilliselle metalli- tai muovikilvelle kiinnitettynä. Liikennemerkkien ja valomainosten kuviot ja tekstit leikataan maalaamisen sijasta tietokoneohjatusti tarrapohjaisista, kontaktimuovien kaltaisista tarrakalvoista. Tarroista on tullut myös suosittu tapa kiinnittää sponsoreiden mainoslogoja muun muassa kilpa-autojen kylkiin.


title: Tarra

text: Tuotelaatikoiden kylkeen liimattuja, käsin kirjoitettuja värikkäitä paperilappuja käyttivät torikauppiaat jo 1800-luvulla herättämään asiakkaiden huomiota myyntikojujensa valikoimiin. Sitten tulivat markkinoille erilaiset liimapaperit, joiden tausta oli valmiiksi käsitelty kostutettavalla liimalla. Liimapaperista alettiin valmistaa monenlaisia etikettejä ja muun muassa postimerkkejä. Valmiiksi tahmeiden ja tahmeana pysyvien tarraliimojen kehittymisen myötä kostutettavat liimapaperit saivat antaa tilaa tarroille, joiden liimapinta on käytettävissä heti sitä suojaavan taustapaperin poistamisen jälkeen. Nykyisin myös postimerkit ovat useimmiten tarrataustaisia. Tarraliiman keksiminen synnytti myös muita uusia tuotteita, kuten erilaiset teipit ja kontaktimuovit.


title: Tarra

text: Nykyisen kaltaisen, irrotettavalla taustapaperilla varustetun tarran kehitti 1925 Yhdysvaltojen Oklahomassa R. Stanton Avery, joka perusti sittemmin suureksi tarraetikettien valmistajaksi kasvaneen Avery-yhtiön (nyk. Avery Dennison Corporation). Toinen maailman suurimpiin kuuluva tarramateriaalien valmistaja on UPM-Kymmene Oyj:n omistama Raflatac.


title: Tarra

text: Suomessa tarrat alkoivat yleistyä vuonna 1960, kun Lindell Oy ryhtyi painamaan niitä Avery-yhtiön lisenssillä. Vuonna 1983 Lindell myi tarratuotannon painotalo Tilgmannille, ja nykyisin toimintaa jatkaa Informa Oy. Tarrapainoja on Suomessa kymmeniä muitakin.


title: Pirunpesä

text: Pirunpesäksi kutsutaan useita paikkoja Suomessa, joissa on uskottu asuneen pahoja olentoja. Pirunpesiä on monta tyyppiä: rapaumaonkalo eli tafoni, kalliohalkeama, siirtolohkare tai luola.


title: Teräsmies (1940-luvun animaatiosarja)

text: Teräsmies on yhdysvaltalainen, vuosina 1941–1943 ilmestynyt animoitu lyhytelokuvasarja, jossa seikkailee sarjan nimihahmo Teräsmies. Animaatiota esitettiin 1940-luvulla elokuvateattereissa ja se oli aikansa kallein animaatio. "Wizard Magazinen" vuonna 2001 julkaisemassa kautta aikain sadan parhaan animaatiosarjan listassa "Teräsmies"-lyhytanimaatiot sijoitettiin neljänneksi.


title: Teräsmies (1940-luvun animaatiosarja)

text: Vuosina 1941–1942 sarjaa tuotti Max Fleischer ja ohjasi hänen veljensä Dave Fleischer. Myöhemmin Paramount Pictures osti Fleischereiden tuotantoyhtiön, ja toukokuusta 1942 lähtien "Teräsmiestä" tuotti Famous Studios, jossa Fleischerit eivät enää olleet mukana. Yhteensä "Teräsmies"-lyhytelokuvia syntyi 17 osaa, kukin kestoltaan noin 7-10 minuuttia.


title: Teräsmies (1940-luvun animaatiosarja)

text: Sarjan tekijänoikeudet ovat rauenneet. Elokuvat on julkaistu myös Suomessa DVD:llä sekä Suomessa sarjan jaksoja on julkaistu suomeksi puhutuilla VHS-kaseteilla. Dubbauksesta vastasi Oy PVP Voice Ab.1. Teräsmies: Maanjäristys (sisältää jaksot: Sähköinen Teräsmies, Viime hetkellä, Maanalainen maailma, Teräsmies, Muumio iskee, Kauhua sirkuksessa) Kesto: 52 min.


title: Teräsmies (1940-luvun animaatiosarja)

text: 2. Teräsmies: Arktinen jättiläinen (sisältää jaksot: Jäätikön jättiläinen, Miljardin markan junalasti, Luotiautoliiga, Oy Täystuho Ab, Japanilaissabotaasi, Viidakkorummut) Kesto: 52 min.


title: Teräsmies (1940-luvun animaatiosarja)

text: 3. Teräsmies: Mekaaniset hirviöt (sisältää jaksot: Magneettinen kaukoputki, Konehirviöt, Tulivuori, Salainen agentti, Kaksoisolento) Kesto: 45 min.


title: Condé

text: Condé voi tarkoittaa seuraavia:


title: Itse valtiaat – Urheilumusikaali

text: Itse valtiaat – Urheilumusikaali on yksi Itse valtiaat -ohjelman erikoisjaksoista.


title: Itse valtiaat – Urheilumusikaali

text: Pekoni-Mauri ja Sika-Seppo ovat köyhiä sikopaimenia. He saavat kuulla Universumistalaisten mainoskulkueelta, että semmoiset järjestetään Brysselissä. Pekoni-Mauri ihastuu heti Universumilaisten kisamaskotti Tanjaan, ja ostaa Universumilaisiin ilmoittautumiseen tarvittavan sponsorointipaketin. Mauri ja Seppo lähtevät Brysseliin, mutta yöpyvät ensin kennomotellissa. Yöllä Sepolle tulee nälkä, ja hän myy Benille sponsorointipaketin ja rakettireen kyljystä vastaan. Brysselissä Mauri ja Seppo ottavat vastaan työpaikan Hiihtoliiton puheenjohtajalta, Esko Aholta, ja yöpyvät tämän vuokraamissa tiloissa geenisikalasta. He saavat uuden sponsorointipaketin, mutta Mauri ei voita yhdessäkään lajissa. Kisamaskottia uhkaa kertakäyttötalouden kautta hylätyksi tuleminen, mutta Sauli I Suuri lupaa kisamaskotin sille, joka voittaa Suuren Punaisen Mestarin (Paavo Lipponen). Niinpä Mauri ottaa tavoitteeksi voittaa Mestarin."Älyn olympialaiset"


title: Itse valtiaat – Urheilumusikaali

text: "Sumo-Seppo -Matkarakastaja-"


title: Itse valtiaat – Urheilumusikaali

text: "Kari-Pekka Kyrö tule taloon"


title: Itse valtiaat – Urheilumusikaali

text: "Kuka kuiskaa kovimmin"


title: Itse valtiaat – Urheilumusikaali

text: "Älä iske lujaa Tarja"


title: Itse valtiaat – Urheilumusikaali

text: "Selätä mut Sauli"


title: Itse valtiaat – Urheilumusikaali

text: "Pitkän Masan arkki"


title: Itse valtiaat – Urheilumusikaali

text: "Rytminen kilpavoimistelija Anneli"


title: Itse valtiaat – Urheilumusikaali

text: "Puolipitkä komissaari"


title: Itse valtiaat – Urheilumusikaali

text: "Paavoa Suomessa -Bensaa suonissa-"


title: Alex Salmond

text: Alexander Elliot Anderson Salmond (s. 31. joulukuuta 1954) on skotlantilainen poliitikko, joka oli Skotlannin pääministeri ("First Minister") vuosina 2007–2014 ja Skotlannin kansallispuolueen (SNP) johtaja 1990–2000 ja 2000–2014. Hän oli Britannian parlamentin jäsen vuodesta 1987 vuoteen 2010. Hän toimi myös SNP:n ryhmänjohtajana alahuoneessa.


title: Alex Salmond

text: Salmond opiskeli St Andrewsin yliopistossa, jossa suoritti ylemmän korkeakoulututkinnon taloustieteissä ja historiassa. Hän on työskennellyt Skotlannin maatalous- ja kalastusvirastossa ja vuosina 1980–1987 Royal Bank of Scotlandissa. Vuonna 1987 hänet valittiin alahuoneeseen Banff and Buchanista Skotlannista. Vuonna 1990 hänestä tuli SNP:n puheenjohtaja ja vuonna 1999 hänet valittiin vastaperustettuun Skotlannin parlamenttiin. Hän jätti SNP:n johtotehtävät 2000 ja Skotlannin parlamentin 2001, jolloin siirtyi valtakunnanpolitiikkaan johtamaan ryhmää alahuoneessa.


title: Alex Salmond

text: Salmond on yksi harvoja brittipoliitikkoja, joka vastusti Naton Serbian pommituksia 1999. Hän puhui myös 2003 Irakin sotaan lähtemistä vastaan.


title: Alex Salmond

text: Salmond asettui vuonna 2004 uudelleen Skotlannin kansallispuolueen johtajakilpaan ja nousi toistamiseen puolueen johtoon. Hänet valittiin uudelleen myös Skotlannin parlamenttiin vuonna 2007. 3. toukokuuta 2007 järjestetyissä Skotlannin parlamenttivaaleissa SNP sai eniten paikkoja ja 16. toukokuuta 2007 Salmond nimitettiin pääministeriksi. Häntä tukivat myös Vihreät.


title: Alex Salmond

text: Salmond jätti tehtävät puolueen johtajana ja pääministerinä syksyllä 2014. Hänen seuraajakseen puoluejohtajana ja pääministerinä tuli Nicola Sturgeon.


title: Alex Salmond

text: Vuonna 2018 Salmondia syytettiin seksuaalisesta ahdistelussa tapauksessa, jonka hän sanoo ratkaistun sovittelulla jo 2013. Hän oli tammikuussa 2019 oikeudessa syytettynä kahdesta raiskauksen yrityksestä ja lisäksi häntä vastaan on nostettu 12 muuta syytettä. Hän kiistää syytteet.


title: Lee Fisher

text: Lee Fisher (s. 7. elokuuta 1951 Ann Arbor, Michigan) on yhdysvaltalainen demokraattisen puolueen poliitikko. Hän toimi 8. tammikuuta 2007 – 9. tammikuuta 2011 Ohion varakuvernöörinä.


title: Lee Fisher

text: Fisher on aiemmin ollut vuonna 1998 ehdolla Ohion kuvernööriksi häviten täpärästi republikaani Bob Taftille. Vuonna 2010 hän pyrki Yhdysvaltain senaatin jäseneksi, mutta hävisi Rob Portmanille.


title: Myrl Shoemaker

text: Myrl H. Shoemaker (14. huhtikuuta 1913 – 30. heinäkuuta 1985) oli yhdysvaltalainen demokraattisen puolueen poliitikko.


title: Myrl Shoemaker

text: Shoemaker istui Ohion edustajainhuoneessa vuosina 1959–1982 ja toimi sen jälkeen Ohion varakuvernöörinä, kunnes kuoli syöpään vuonna 1985. Hän oli vuodesta 1935 naimisissa Dorothy Cookin kanssa.


title: Myrl Shoemaker

text: Ohiolaispoliitikko Mike Shoemaker on Myrl Shoemakerin poika.


title: Embraer ERJ 145

text: Embraer ERJ 145 on brasilialaisen lentokonevalmistaja Embraerin valmistama suihkukoneperhe. Siihen kuuluvat konetyypit ERJ 135, ERJ 140 ja ERJ 145. Suomalaisista yhtiöistä Finncomm Airlines on käyttänyt kahta ERJ 145-konetta.


title: Embraer ERJ 145

text: ERJ 145-mallia on myös käytetty Embraer R-99 -koneen pohjana. Tähän koneeseen on asennetu ruotsalaisvalmisteinen Erieye-tutkajärjestelmä.


title: Savonmaa (lehti)

text: Savonmaa on tammikuussa 1986 aloittanut Savonlinnan talousalueen kaupunkilehti. Lehden julkaisija on Aluelehti Savonmaa Oy. Savonmaa jaetaan lähes jokaiseen talouteen Savonlinnassa, Kerimäellä, Punkaharjulla, Enonkoskella, Rantasalmella sekä Sulkavalla. Torstaisin ilmestyvän kaupunkilehden jakelulevikki on 25 000 kappaletta (3/2012).


title: Savonmaa (lehti)

text: Savonmaan toimitus sijaitsee Savonlinnan Mediakeskuksessa osoitteessa Kaartilantie 10, Savonlinna. Lehden vastaava toimittaja on Päivi Luostarinen.Savonmaan historia Savonlinnan seudulla ilmestyvänä lehtenä juontaa juurensa vuoteen 1875, jolloin lehti ilmestyi ensimmäisen kerran. Tällöin nimenä oli Savonlinna. Päivittäin ilmestyvänä lehtenä se toimi 1900-luvulla aina vuoteen 1969, jolloin lehden ilmestyminen loppui.


title: Helmuth Koinigg

text: Helmuth Koinigg (3. marraskuuta 1948 – 6. lokakuuta 1974) oli itävaltalainen Formula 1 -kuljettaja. Hän kuoli tulokaskautensa kolmannessa osakilpailussa Yhdysvalloissa Watking Glenissä.


title: Helmuth Koinigg

text: Koinigg syntyi Wienissä. Hän kilpaili vakioauto-luokissa, Formula Veessä ja Formula Fordissa, ennen kuin sai ostettua itselleen paikan Formula 1:ssä. Hän pääsi ajamaan Brabhamia kotikisaansa, mutta karsiutui aika-ajoissa. Hän vaihtoi heti tallia Surteesille.


title: Helmuth Koinigg

text: Heti seuraavassa osakilpailussa Koinigg sijoittui kymmenenneksi, ja hänestä oletettiin kehittyvän vielä loistava ajaja. Kuitenkin Yhdysvaltain Grand Prix'ssä hänen autonsa jousitus petti mutkassa, ja auto syöksyi suoraan ulos radalta. Auto läpäisi alemman turva-aidan, mutta ylempi aita jäi paikoilleen repäisten Koeiniggin pään irti. Hän kuoli välittömästi.


title: George Voinovich

text: George Victor Voinovich (15. heinäkuuta 1936 Cleveland, Ohio – 12. kesäkuuta 2016 Cleveland, Ohio) oli yhdysvaltalainen republikaanisen puolueen poliitikko.


title: George Voinovich

text: Voinovich syntyi Clevelandissa, Ohiossa, kroatialaiselle serbi-isälle ja slovenialaiselle äidille. Hän opiskeli valtio-oppia ja lakia ja valmistui Ohio Universitystä vuonna 1958 sekä Ohio State Universitystä 1961. Hän meni vuonna 1962 naimisiin puolisonsa Janetin kanssa ja sai neljä lasta. Heistä nuorin, Molly, kuoli kuitenkin liikenneonnettomuudessa 9-vuotiaana.


title: George Voinovich

text: Voinovich istui Ohion edustajainhuoneessa vuosina 1967–1971. Hän toimi Ohion varakuvernöörinä 1979 ja Clevelandin pormestarina 1980–1989. Vuosina 1991–1998 hän oli Ohion kuvernööri, ja sen jälkeen hän istui Yhdysvaltain senaatissa 1999–2011.


title: Jack Coghill

text: John B. "Jack" Coghill (s. 24. syyskuuta 1925 Fairbanks, Alaska) on yhdysvaltalainen poliitikko. Hän kuuluu Alaskan itsenäisyyspuolueeseen.


title: Jack Coghill

text: Coghill on toiminut 22 vuotta Nenanan pormestarina sekä vuosina 1990–1994 Alaskan varakuvernöörinä. Hänelle myönnettiin vuonna 2004 Alaskan yliopiston Fairbanksin-kampuksen kunniatohtorin arvo.


title: Jack Coghill

text: Coghill meni naimisiin Frances Petersonin kanssa ja sai kuusi lasta: Pattyn, John Jr:n, Jerryn, Jimin, Paulan ja Jeffin.


title: Arts & Humanities Citation Index

text: Arts & Humanities Citation Index (Humanististen tieteiden viittausindeksi) eli A&HCI listaa yli tuhannen alan lehden artikkelien sisältämät viittaukset eri kirjoittajien teksteihin.


title: Arts & Humanities Citation Index

text: A&HCI-viittausindeksin kehitti Institute for Scientific Information, jolta sen osti Thomson Scientific & Healthcare-yhtiön Thomson Scientific -osasto. Se kuvaa, keihin tutkijoihin viitataan eniten. Tiedejulkaisujen suuren lukumäärän vuoksi vertaisarvioitujen tutkimusjulkaisujen haku on muuttunut vaivattomaksi, ja samalla voidaan arvioida tutkijoiden työn merkitystä. Indeksissä käytetään ristiviittausten eliminointia, koska osa tutkijoista viittaa oman verkostonsa tutkijoihin ja kasvattaa viittausten lukumäärää keinotekoisesti. A&HCI seuraa noin 7000:ta tieteellistä lehteä, ja sen maksullinen tietokanta on Web of Science.


title: Arts & Humanities Citation Index

text: A&HCI:n mukaan kymmenen viitatuinta vuosina 1993–2000:


title: Kultainen omena

text: Kultainen omena on kreikkalaisessa mytologiassa toistuva teema, joka esiintyy kolmessa eri tarinassa.


title: Kultainen omena

text: Atalante, joka oli hyvä metsästäjä ja nopea juoksija, oli pyytänyt isältään, ettei hänen tarvitsisi mennä naimisiin kenenkään kanssa. Koska kuitenkin niin monet olivat pyytäneet hänen kättänsä, hänen isänsä järjesti kosijat Atalanten kanssa juoksukilpailuun. Kosija juoksisi karkuun ja Atalante ajaisi tätä takaa aseen kanssa. Jos Atalante saisi kosijan kiinni ennen asettua rajaa, hän surmaisi tämän, mutta jos kosija ehtisi rajan yli, hän saisi Atalanten omakseen. Hän ehti tappaa useita sulhasehdokkaita. Lopulta Hippomenes voitti tämän Artemiin avulla. Jumalatar antoi hänelle kolme kultaista omenaa, jotka tämä neuvoi heittämään yksi kerrallaan kilpailun aikana. Näin Hippomenes tekikin, ja Atalante menetti aikaa ihaillessaan omenia sen verran, että Hippomenes voitti kilpailun ja sai tämän vaimokseen. Tarinalla on onneton loppu Hippomeneen unohdettua kiittää Artemista, jonka avulla hän oli kilpailun voittanut. Hänen ollessa uhraamassa Zeukselle, Artemis vihoissaan langetti parille vastustamattoman intohimon toisiaan kohtaan. Heidän maattua toistensa kanssa temppelissä puolestaan suututti Zeuksen, jolloin hän muutti rakastavaiset leijoniksi.


title: Kultainen omena

text: Hesperidien puutarha oli Heran puutarha lännessä, jossa kasvoi joko yksittäinen puu tai lehto puita, joissa kuolemattomuuden antavia kultaisia omenoita kasvoi. Omenapuut oli istutettu hedelmistä, joita oli kasvanut Gaian Zeukselle ja Heralle häälahjaksi antamasta oksasta. Hesperidien tehtäväksi oli annettu puutarhan huolenpito, mutta kun nämä ajoittain poimivat hedelmiä itsekin, asetti Hera epäluuloisena myös Ladonin, satapäisen lohikäärmeen, joka ei koskaan nukkunut, vahtimaan puutarhaa.


title: Kultainen omena

text: Herakleen yhdestoista urotyö oli varastaa kultainen omena tästä puutarhasta.


title: Kultainen omena

text: Eris, epäsovun jumala, oli jätetty kutsumatta Peleuksen ja Thetiin häihin, josta raivostuneena hän saapui kuitenkin paikalle ja heitti osallistujen keskelle kultaisen omenan, johon oli kaiverrettu sana "Kauneimmalle". Vaateensa omenaan esittivät Hera, Pallas Athene ja Afrodite, ja Zeus asetti Troijan prinssi Pariin päättämään, kenelle omena kuuluisi. Pariksen tuomio oli antaa omena Afroditelle, joka tarjosi tälle maailman kauneimman naisen, Helenan rakkautta palkkioksi häntä suosivasta ratkaisusta. Tämän päätöksen seurauksena sai alkunsa Troijan sota Helenan jättäessä aiemman aviomiehensä.


title: Francisco Xavier do Amaral

text: Francisco Xavier do Amaral (s. 1937 − 6. maaliskuuta 2012) oli itätimorilainen poliitikko. Hän oli yksi Associação Social-Democrata Timorensen perustajista 1974. Hän oli presidentti kymmenen päivän ajan, kun Portugalin Timorin siirtokunta julistautui yksipuolisesti itsenäiseksi 28. marraskuuta 1975. Vuodesta 2001 lähtien hän oli parlamentin jäsen.


title: Francisco Xavier do Amaral

text: Kun Indonesia hyökkäsi itsenäiseksi julistautuneeseen Itä-Timoriin 7. joulukuuta 1975, Amaral pakeni vuorille. Hänet syrjäytettiin itsenäisyysliikkeen johdosta 1977 sen ajautuessa erimielisyyksiin siitä, miten Indonesian miehitystä pitäisi vastustaa. Yksi FRETILINiksi nimetyn liikkeen ryhmittymä vangitsi hänet, kunnes elokuussa 1978 Indonesian asevoimat yllätti sen ja Amaral jäi indonesialaisten vangiksi. Hänet asetettiin kotiarestiin Baliin ja vuodesta 1983 Jakartaan, kunnes Indonesia vetäytyi Itä-Timorista 1999.


title: Francisco Xavier do Amaral

text: Amaral pyrki presidentiksi vuosien 2002 ja 2007 vaaleissa.


title: Kreikan sotilasjuntta

text: Kreikan sotilasjuntta oli Kreikkaa vuosina 1967–1974 hallinnut oikeistolainen sotilashallitus. Upseeriryhmä teki maassa huhtikuussa 1967 vallankaappauksen, koska maan sisäpolitiikka oli mennyt sekaisin ja pelättiin Turkin hyökkäystä. Juntta kaatui vuonna 1974 sen epäonnistuttua estämään Turkin valtauksen Pohjois-Kyproksella. Sotilasjunttaa nimitetään Kreikassa yksinkertaisemmin ”Juntaksi” (), ”Everstien valtakaudeksi” () tai ”Seitsemäksi vuodeksi” ().


title: Kreikan sotilasjuntta

text: Vuodesta 1964 pääministerinä toiminut keskustavasemmistolainen Geórgios Papandréou ja maan nuori kuningas Konstantin II joutuivat vakaviin erimielisyyksiin, ja hallitus joutui eroamaan 1965. Tilalle nimitetty hallitus oli epäsuosittu, ja samaan aikaan Kreikkaa uhkasi sota Turkin kanssa. Oikeistolaiset upseerit pelkäsivät vasemmiston ja Papandréoun kasvavaa suosiota. Niinpä oikeistolaiset everstit kaappasivat vallan 21. huhtikuuta 1967. Juntan päämiehenä oli aluksi korkeimman oikeuden syyttäjä, oikeuskansleri Konstantínos Kóllias. Todelliset vallanpitäjät olivat kuitenkin everstit Geórgios Papadópoulos ja Stylianós Pattakós. Everstit ilmoittivat kaappauksen syyksi seuraavana päivänä uhanneen vasemmistokapinan estämisen. Kaappauksen jälkeen juntta pidätti vasemmistopolitiikkoja ja ammattiyhdistysjohtoa. Kuningas Konstantin II oli kotiarestissa palatsissaan. Entinen pääministeri Papandréou ja hänen poikansa Andréas Papandréou vangittiin ja väliaikainen pääministeri Panagiótis Kanellópoulos pantiin kotiarestiin. Ateenan keskustaan julistettiin ilta-aikojen ulkonaliikkumiskielto. Panssarivaunut partioivat keskustan tärkeimpiä hallintorakennuksia ja maahan julistetiin voimaan täydellinen sensuuri. 24. huhtikuuta kaikki poliittiset puolueet kiellettiin. Samalla 5 000 kommunistia pidätettiin.


title: Kreikan sotilasjuntta

text: Koska kuningas oli ennen vallankaappausta selvästi riitautunut entisen pääministerin kanssa, hänen ajateltiin olevan mukana kaappauksessa. Eversti Georgios Papadópoulos ilmoitti vallankaappauksen jälkeen 27. huhtikuuta lehdistötilaisuudessa, ettei kuninkaalla ollut mitään osuutta vallankaappauksessa.


title: Kreikan sotilasjuntta

text: Vuoden 1967 lopussa kuningas Konstantin II:n ilmoitettiin ryhtyneen vastavallankaappaukseen Kreikan sotilasjunttaa vastaan apunaan Kreikan kolmas armeijakunta. Kuningas vetosi Thessalonikista radion välityksellä Kreikan kansaan ja sanoi, että armeijan yksiköt olisivat hänen takanaan everstejä vastaan. Kaappausyritys epäonnistui, sillä armeijan komentaja ilmoitti olevansa uskollinen sotilasjuntalle. Juntta oli saanut kuninkaan aikeista ennakkotietoa ja ryhtynyt torjuntatoimenpiteisiin. Konstantin pakeni perheineen yöllä yksityiskoneella Roomaan. Hänen seuranaan oli oikeuskansleri ja kaappauksen alkuajan pääministeri Kóllias.


title: Kreikan sotilasjuntta

text: Sotilasjuntta julisti kaappauksen kukistuneeksi ja nimitti kuninkaan sijaishallitsijaksi Geórgios Zoitákiksen ja pääministeriksi eversti Papadópouloksen.


title: Kreikan sotilasjuntta

text: Syrjäytetyn pääministeri Geórgios Papandréoun poika, oppositiojohtaja Andréas Papandréou pääsi vankilasta vuonna 1968 ja siirtyi Pariisiin johtamaan diktatuurinvastaista toimintaa. Hänen isänsä Geórgios oli vankilassa ja sen jälkeen kotiarestissa. Tämä kuoli 1. marraskuuta 1968.


title: Kreikan sotilasjuntta

text: 29. syyskuuta 1968 Kreikassa äänestettiin uudesta perustuslaista, jonka juntta oli laatinut. Se sisälsi kansalaisoikeuksien ja parlamentin vallan supistuksia. Äänioikeutetuista 77,5 prosenttia kävi uurnilla. Uuden perustuslain puolesta äänesti 91 prosenttia äänestäneistä. Näin kumoutui vuoden 1952 monarkistinen perustuslaki.


title: Kreikan sotilasjuntta

text: 27. maaliskuuta 1970 Ateenassa alkoi suuri poliittinen oikeudenkäynti. Oikeudessa oli syytettynä 34 huomattavaa kreikkalaista, jotka olivat junttaa vastustavan Demokraattinen puolustus -liikkeen jäseniä. Ulkomaalaisia tarkailijoita ei päästetty oikeudenkäyntiin. Syyttäjän mukaan syytetyt olivat uhkana Kreikan hallitukselle.


title: Kreikan sotilasjuntta

text: Kreikan sotilashallitus ilmoitti 13. huhtikuuta 1970 vapauttavansa maailmankuulun säveltäjän Míkis Theodorákisin, joka oli ollut kolme vuotta kotiarestissa. Vapautusta perusteltiin Theodorakisin horjuvalla terveydentilalla. Hän sairasti tuberkuloosia ja hänen tuli päästä erikoishoitoon Ranskaan. Hänen musiikkinsa ja laulunsa säilyivät kuitenkin edelleen kiellettyinä.


title: Kreikan sotilasjuntta

text: Pohjoismaat eivät hyväksyneet sotilasjunttaa Kreikan lailliseksi hallitukseksi, sillä sekä maan kuningas että pääministeri oli sivuutettu. Niinpä Naton ministerineuvoston kokouksessa 25.–26. toukokuuta 1970 Tanskan ulkoministeri Poul Hartling vaati Natoa lopettamaan asetoimitukset Kreikkaan, kunnes maahan tulisi demokraattinen hallinto. Norjan ulkoministeri Stray kannatti Hartlingin ehdotusta. Myös Alankomaiden ulkoministeri Luns oli norjalais-tanskalaisen ehdotuksen takana. Useat Nato-maat olivat kuitenkin ehdotusta vastaan. Yhdysvallat katsoi tanskalaisten ja norjalaisten aloitteen vaarantavan Nato-yhteistyön.


title: Kreikan sotilasjuntta

text: Yhdysvaltojen on epäilty tukeneen juntan vallankaappausta, mutta väitteille ei ole löytynyt pitäviä todisteita. Myöhemmin sotilasjuntta sai kuitenkin tukea Yhdysvaltain presidentiltä Richard Nixonilta ja tämän neuvonantajana toimineelta Henry Kissingeriltä.


title: Kreikan sotilasjuntta

text: Maaliskuussa 1972 Kreikan pääministeri Papadópoulos otti sijaishallitsijan tehtävän pois Zoitákisilta. Syynä oli, että Zoitákis kieltäytyi vahvistamasta lakia, joka koski Kreikan turvallisuusjoukkoja. Nyt Papadópouloksesta tuli sekä sijaishallitsija, pääministeri, ulkoministeri että puolustusministeri.


title: Kreikan sotilasjuntta

text: Kreikassa suoritettiin 29. huhtikuuta 1973 kansanäänestys uudesta valtiomuodosta, jonka mukaan monarkia korvattaisiin tasavallalla. Kreikan sisäministeriö ilmoitti, että 78,7 % äänistä olisi tasavallan kannalla. Kansainvälisten tarkkailijoiden mukaan vaalit olivat vilpilliset. 1. kesäkuuta 1973 pääministeri Papadópoulos julisti radio-ja televisiopuheessa Kreikan tasavallaksi. Maapaossa Roomassa oleva kuningas menetti siten valtaistuimensa. Papadópoulos julisti itsensä presidentiksi ilman vaaleja.


title: Kreikan sotilasjuntta

text: Kreikan laivaston hävittäjä "Vélos", joka oli Naton meriharjoituksissa Sardinian rannikolla, nousi kapinaan sotilashallitusta vastaan 25. toukokuuta 1973. Alus purjehti Fiumicinon satamaan, jossa kapinaan noussut kapteeni Nikólaos Pappás, kuusi upseeria sekä 30 matruusia anoivat poliittista turvapaikkaa Italiasta.